02004A0320(03) — SL — 09.09.2021 — 003.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjen z:









▼B

STABILIZACIJSKO-PRIDRUŽITVENI SPORAZUM

med Evropskimi skupnostmi in njihovimi državami članicami na eni strani in Nekdanjo jugoslovansko republiko Makedonijo na drugi ( *2 )







KRALJEVINA BELGIJA, KRALJEVINA DANSKA, ZVEZNA REPUBLIKA NEMČIJA, HELENSKA REPUBLIKA, KRALJEVINA ŠPANIJA, FRANCOSKA REPUBLIKA, IRSKA, ITALIJANSKA REPUBLIKA, VELIKO VOJVODSTVO LUKSEMBURG, KRALJEVINA NIZOZEMSKA, REPUBLIKA AVSTRIJA, PORTUGALSKA REPUBLIKA, REPUBLIKA FINSKA, KRALJEVINA ŠVEDSKA, ZDRUŽENO KRALJESTVO VELIKA BRITANIJA IN SEVERNA IRSKA, pogodbenice Pogodbe o ustanovitvi Evropske skupnosti, Pogodbe o ustanovitvi Evropske skupnosti za premog in jeklo, Pogodbe o ustanovitvi Evropske skupnosti za atomsko energijo in Pogodbe o Evropski uniji, v nadaljevanju „države članice“, in EVROPSKA SKUPNOST, EVROPSKA SKUPNOST ZA PREMOG IN JEKLO IN EVROPSKA SKUPNOST ZA ATOMSKO ENERGIJO, v nadaljevanju „Skupnost“, na eni strani in NEKDANJA JUGOSLOVANSKA REPUBLIKA MAKEDONIJA, v nadaljevanju „Nekdanja jugoslovanska republika Makedonija“, na drugi STA SE – OB UPOŠTEVANJU tesnih vezi med pogodbenicama in skupnih vrednot, njune želje po okrepitvi teh vezi in vzpostavitvi tesnega in trajnega odnosa na podlagi vzajemnosti in medsebojnega interesa, ki mora Nekdanji jugoslovanski republiki Makedoniji omogočati nadaljnjo krepitev in razširitev že vzpostavljenih odnosov, zlasti s Sporazumom o sodelovanju, podpisanim 29. aprila 1997 z izmenjavo pisem, ki je začel veljati 1. januarja 1998, OB UPOŠTEVANJU, da mora odnose med pogodbenicama na področju notranjega prometa še naprej urejati Sporazum med Evropsko skupnostjo in Nekdanjo jugoslovansko republiko Makedonijo na področju prometa, podpisan 29. junija 1997, ki je začel veljati 28. novembra 1997, OB UPOŠTEVANJU pomena tega sporazuma pri vzpostavljanju in utrjevanju stabilnega evropskega reda na podlagi sodelovanja, katerega glavna opora je Evropska unija, v okviru stabilizacijsko-pridružitvenega procesa za države jugovzhodne Evrope, ki se bo še naprej razvijal na podlagi Skupne strategije EU za to regijo, kot tudi v okviru Pakta stabilnosti, OB UPOŠTEVANJU zavezanosti pogodbenic, da z vsemi sredstvi prispevata k politični, gospodarski in institucionalni stabilizaciji v Nekdanji jugoslovanski republiki Makedoniji, kot tudi v regiji, z razvojem civilne družbe in demokratizacijo, s krepitvijo institucij in reformo javne uprave, tesnejšim trgovinskim in gospodarskim sodelovanjem, krepitvijo nacionalne in regionalne varnosti, kot tudi s tesnejšim sodelovanjem na področju pravosodja in notranjih zadev, OB UPOŠTEVANJU zavezanosti pogodbenic h krepitvi političnih in gospodarskih svoboščin kot podlage tega sporazuma, zavezanosti k spoštovanju človekovih pravic in pravne države, vključno s pravicami pripadnikov narodnih manjšin, in demokratičnih načel s svobodnimi in pravičnimi volitvami ter večstrankarskim sistemom, OB UPOŠTEVANJU zavezanosti pogodbenic k načelom tržnega gospodarstva in pripravljenosti Skupnosti, da prispeva h gospodarskim reformam v Nekdanji jugoslovanski republiki Makedoniji, OB UPOŠTEVANJU zavezanosti pogodbenic k polni uveljavitvi vseh načel in določb Ustanovne listine ZN, OVSE, zlasti Helsinške sklepne listine, sklepnih dokumentov Madridske in Dunajske konference, Pariške listine za novo Evropo in Kölnskega Pakta stabilnosti za jugovzhodno Evropo, da bi prispevali k regionalni stabilnosti in sodelovanju med državami v regiji, V ŽELJI po vzpostavitvi rednega političnega dialoga o dvostranskih in mednarodnih zadevah v medsebojnem interesu, vključno z regionalnimi vidiki, OB UPOŠTEVANJU zavezanosti pogodbenic k prosti trgovini v skladu s pravicami in obveznostmi, ki izhajajo iz WTO, PREPRIČANI, da bo Stabilizacijsko-pridružitveni sporazum ustvaril novo ozračje za gospodarske odnose med pogodbenicama in predvsem za razvoj trgovine in naložb, ki sta odločilna dejavnika za prestrukturiranje in posodobitev gospodarstva, OB UPOŠTEVANJU zavezanosti Nekdanje jugoslovanske republike Makedonije k približevanju njene zakonodaje zakonodaji Skupnosti, OB UPOŠTEVANJU pripravljenosti Skupnosti, da odločno podpre izvajanje reform in da v ta namen uporabi vse razpoložljive instrumente sodelovanja ter tehnične, finančne in gospodarske pomoči, ki temeljijo na celoviti okvirni večletni podlagi, OB POTRDITVI, da določbe tega sporazuma, ki spadajo v področje uporabe naslova IV dela III Pogodbe o ustanovitvi Evropske skupnosti, zavezujejo Združeno kraljestvo in Irsko kot ločeni pogodbenici in ne kot del Evropske skupnosti, dokler Združeno kraljestvo oziroma Irska uradno ne obvesti Nekdanje jugoslovanske republike Makedonije, da je postala zavezana kot del Evropske skupnosti v skladu s Protokolom o stališču Združenega kraljestva in Irske, ki je priložen Pogodbi o Evropski uniji in Pogodbi o ustanovitvi Evropske skupnosti. Enako velja za Dansko v skladu s Protokolom o stališču Danske, ki je priložen tem pogodbam, OB SKLICEVANJU na pripravljenost Evropske unije, da Nekdanjo jugoslovansko republiko Makedonijo v čim večji meri vključi v evropsko politično in gospodarsko dogajanje, in na njen status možne kandidatke za članstvo v EU na podlagi Pogodbe o Evropski uniji in ob izpolnjevanju meril, ki jih je določil Evropski svet junija 1993, pod pogojem uspešnega izvajanja tega sporazuma, zlasti glede regionalnega sodelovanja – DOGOVORILI O NASLEDNJEM:







Člen 1

1. Vzpostavi se pridružitveno razmerje med Skupnostjo in njenimi državami članicami na eni strani in Nekdanjo jugoslovansko republiko Makedonijo na drugi strani.

2. Cilji tega pridružitvenega razmerja so: — zagotoviti ustrezen okvir za politični dialog, ki omogoča razvoj tesnih političnih odnosov med pogodbenicama, — podpirati prizadevanja Nekdanje jugoslovanske republike Makedonije za razvoj gospodarskega in mednarodnega sodelovanja, tudi s približevanjem njene zakonodaje zakonodaji Skupnosti, — spodbujati skladne gospodarske odnose in postopen razvoj območja proste trgovine med Skupnostjo in Nekdanjo jugoslovansko republiko Makedonijo, — spodbujati regionalno sodelovanje na vseh področjih, ki jih zajema ta sporazum.







NASLOV I

SPLOŠNA NAČELA

Člen 2

Spoštovanje demokratičnih načel in človekovih pravic, kakor so razglašeni v Splošni deklaraciji o človekovih pravicah in opredeljeni v Helsinški sklepni listini in Pariški listini za novo Evropo, spoštovanje načel mednarodnega prava in pravne države kot tudi načel tržnega gospodarstva, kakor so zapisana v dokumentih Bonske konference KVSE o gospodarskem sodelovanju, so podlaga notranje in zunanje politike pogodbenic ter so bistvena sestavina tega sporazuma.

Člen 3

Glavni cilj stabilizacijsko-pridružitvenega procesa so mednarodni in regionalni mir in stabilnost ter razvoj dobrih sosedskih odnosov. Sklenitev in izvajanje tega sporazuma spadata v okvir regionalnega pristopa Skupnosti, kot je določen v Sklepu Sveta z 29. aprila 1997, ob upoštevanju posebnih razmer posameznih držav v regiji.

Člen 4

Nekdanja jugoslovanska republika Makedonija se zavezuje k sodelovanju in dobrim sosedskim odnosom z drugimi državami regije, vključno z ustrezno ravnijo medsebojnih koncesij v zvezi s pretokom oseb, blaga, kapitala in storitev, kot tudi z razvojem projektov v skupnem interesu. Ta zaveza je glavni dejavnik v razvoju odnosov in sodelovanja med pogodbenicama in tako prispeva k regionalni stabilnosti.

Člen 5

1. Pridružitev se izvede v prehodnem obdobju največ deset let, razdeljenem v dve zaporedni fazi. Namen te razdelitve v zaporedni fazi je postopno izvajanje določb Stabilizacijsko-pridružitvenega sporazuma, v prvi fazi pa usmeritev na področja, opisana v naslovih III, V, VI in VII.

2. Stabilizacijsko-pridružitveni svet, ustanovljen na podlagi člena 108, redno pregleduje uporabo tega sporazuma in izvajanje pravnih, upravnih, institucionalnih in gospodarskih reform s strani Nekdanje jugoslovanske republike Makedonije glede na preambulo in v skladu s splošnimi načeli, določenimi v tem sporazumu.

3. Štiri leta po začetku veljavnosti tega sporazuma Stabilizacijsko-pridružitveni svet oceni napredek in se odloči o prehodu v drugo fazo in o njenem trajanju kot tudi o morebitnih potrebnih spremembah vsebine določb, ki urejajo drugo fazo. Pri tem upošteva rezultate zgoraj omenjenega pregleda.

4. Fazi, predvideni v odstavkih 1 in 3, ne veljata za naslov IV.

Člen 6

Sporazum je v celoti združljiv z ustreznimi določbami WTO, zlasti s členom XXIV GATT 1994 in členom V GATS.







NASLOV II

POLITIČNI DIALOG

Člen 7

Politični dialog med pogodbenicama se še naprej razvija in krepi. Spremlja in utrjuje približevanje med Evropsko unijo in Nekdanjo jugoslovansko republiko Makedonijo ter prispeva k vzpostavitvi tesnih vezi solidarnosti in novih oblik sodelovanja med pogodbenicama.

Politični dialog je namenjen zlasti za spodbujanje:

— zbliževanja stališč pogodbenic o mednarodnih vprašanjih in zlasti tistih vprašanjih, ki utegnejo bistveno vplivati na pogodbenici,

— regionalnega sodelovanja in razvoja dobrih sosedskih odnosov,

— skupnih stališč o varnosti in stabilnosti v Evropi, vključno na področjih, ki jih zajema skupna zunanja in varnostna politika Evropske unije.

Člen 8

Politični dialog lahko poteka v večstranskem okviru in kot regionalni dialog, ki vključuje druge države regije.

Člen 9

1. Na ministrski ravni politični dialog poteka v Stabilizacijsko-pridružitvenemu svetu, ki ima splošno pristojnost za vse zadeve, ki bi mu jih pogodbenici morda želeli predložiti v obravnavo.

2. Na predlog pogodbenic lahko politični dialog poteka tudi v naslednjih oblikah: — kolikor je treba sestankov višjih uradnikov, ki predstavljajo Nekdanjo jugoslovansko republiko Makedonijo na eni strani in predsedstvo Sveta Evropske unije in Komisijo na drugi strani, — z uporabo vseh diplomatskih poti med pogodbenicama, vključno z ustreznimi stiki v tretjih državah in v Združenih narodih, OVSE ter drugih mednarodnih forumih, — na kateri koli drug način, ki bi koristno prispeval k utrjevanju, razvijanju in krepitvi tega dialoga.

Člen 10

Politični dialog na parlamentarni ravni poteka v okviru Stabilizacijsko-pridružitvenega parlamentarnega odbora, ustanovljenega na podlagi člena 114.







NASLOV III

REGIONALNO SODELOVANJE

Člen 11

Nekdanja jugoslovanska republika Makedonija bo dejavno spodbujala regionalno sodelovanje v skladu s svojo zavezo za mir in stabilnost ter za razvoj dobrih sosedskih odnosov. Skupnost bo prav tako s programi tehnične pomoči podpirala projekte regionalne ali čezmejne razsežnosti.

Kadar koli Nekdanja jugoslovanska republika Makedonija namerava okrepiti svoje sodelovanje z eno od držav, omenjenih v členih 12 do 14, o tem obvesti Skupnost in njene države članice ter se z njimi posvetuje v skladu z določbami naslova X.

Člen 12

Sodelovanje z drugimi državami, ki so podpisale stabilizacijsko-pridružitveni sporazum

Najkasneje, ko je z drugimi zadevnimi državami v stabilizacijsko-pridružitvenem procesu podpisan vsaj en stabilizacijsko-pridružitveni sporazum, Nekdanja jugoslovanska republika Makedonija začne pogajanja z zadevno državo oziroma državami z namenom sklenitve konvencije o regionalnem sodelovanju, katere cilj je razširiti obseg sodelovanja med zadevnimi državami.

Glavne sestavine te konvencije so:

— politični dialog,

— vzpostavitev območja proste trgovine med pogodbenicama v skladu z ustreznimi določbami WTO,

— medsebojne koncesije v zvezi s pretokom delavcev, ustanavljanjem, opravljanjem storitev, tekočimi plačili in pretokom kapitala na enakovredni ravni, kot jo določa ta sporazum,

— določbe o sodelovanju na drugih področjih, ne glede na to, ali so zajeta v tem sporazumu, in zlasti na področju pravosodja in notranjih zadev.

Konvencija po potrebi vsebuje določbe o vzpostavitvi potrebnih institucionalnih mehanizmov.

Konvencija o regionalnem sodelovanju se sklene v dveh letih po začetku veljavnosti najmanj drugega stabilizacijsko-pridružitvenega sporazuma. Pripravljenost Nekdanje jugoslovanske republike Makedonije za sklenitev take konvencije je pogoj za nadaljnji razvoj odnosov med Nekdanjo jugoslovansko republiko Makedonijo in EU.

Člen 13

Sodelovanje z drugimi državami, udeleženimi v stabilizacijsko-pridružitvenem procesu

Nekdanja jugoslovanska republika Makedonija se vključi v regionalno sodelovanje z drugimi državami, udeleženimi v stabilizacijsko-pridružitvenem procesu, na nekaterih ali vseh področjih sodelovanja, ki ga zajema ta sporazum, zlasti na področjih v skupnem interesu. Tako sodelovanje mora biti združljivo z načeli in cilji tega sporazuma.

Člen 14

Sodelovanje z državami kandidatkami za pristop k EU

Nekdanja jugoslovanska republika Makedonija lahko pospešuje sodelovanje in sklene konvencijo o regionalnem sodelovanju s katero koli državo kandidatko za pristop k EU na katerem koli področju sodelovanja, ki ga zajema ta sporazum. Cilj take konvencije je postopno prilagajanje dvostranskih odnosov med Nekdanjo jugoslovansko republiko Makedonijo in to državo ustreznemu delu odnosov med Evropsko skupnostjo in njenimi državami članicami ter to državo.







NASLOV IV

PROSTI PRETOK BLAGA

Člen 15

1. Skupnost in Nekdanja jugoslovanska republika Makedonija v obdobju največ desetih let od začetka veljavnosti tega sporazuma postopno vzpostavita območje proste trgovine v skladu z določbami tega sporazuma in določbami GATT 1994 in WTO. Pri tem upoštevata posebne zahteve, določene v nadaljevanju.

2. V trgovini med pogodbenicama se za uvrščanje blaga uporablja Kombinirana nomenklatura.

3. Osnovna dajatev, od katere se računajo postopna znižanja, določena v tem sporazumu, je za vsak izdelek tista dajatev, ki se dejansko uporablja na podlagi erga omnes na dan pred podpisom tega sporazuma.

4. Če se po podpisu tega sporazuma uporabi kakršno koli tarifno znižanje na podlagi erga omnes , zlasti znižanja na podlagi tarifnih pogajanj v WTO, tako znižane dajatve nadomestijo osnovno dajatev iz odstavka 3 od datuma, ko se taka znižanja začnejo uporabljati.

5. Skupnost in Nekdanja jugoslovanska republika Makedonija se medsebojno obveščata o svojih osnovnih dajatvah.







POGLAVJE I

INDUSTRIJSKI IZDELKI

Člen 16

1. Določbe tega poglavja se uporabljajo za izdelke s poreklom iz Skupnosti ali Nekdanje jugoslovanske republike Makedonije, ki so našteti v poglavjih 25 do 97 Kombinirane nomenklature, z izjemo izdelkov, ki so našteti v odstavku I (ii) Priloge I Sporazuma o kmetijstvu (GATT 1994).

2. Določbe členov 17 in 18 se ne uporabljajo za tekstilne izdelke in izdelke iz jekla, kot je določeno v členih 22 in 23.

3. Trgovina med pogodbenicama z izdelki, zajetimi s Pogodbo o ustanovitvi Evropske skupnosti za atomsko energijo, poteka v skladu z določbami te pogodbe.

Člen 17

1. Carine pri uvozu izdelkov s poreklom iz Nekdanje jugoslovanske republike Makedonije v Skupnost se odpravijo z začetkom veljavnosti tega sporazuma.

2. Količinske omejitve pri uvozu izdelkov s poreklom iz Nekdanje jugoslovanske republike Makedonije v Skupnost in ukrepi z enakim učinkom se odpravijo z dnem začetka veljavnosti tega sporazuma.

Člen 18

1. Carine pri uvozu izdelkov s poreklom iz Skupnosti v Nekdanjo jugoslovansko republiko Makedonijo, razen izdelkov, naštetih v Prilogah I in II, se odpravijo z začetkom veljavnosti tega sporazuma.

2. Carine pri uvozu izdelkov s poreklom iz Skupnosti v Nekdanjo jugoslovansko republiko Makedonijo, ki so našteti v Prilogi I, se postopno znižujejo v skladu z naslednjim časovnim razporedom: — 1. januarja prvo leto po začetku veljavnosti tega sporazuma se vsaka carina zniža na 90 % osnovne carine, — 1. januarja drugo leto po začetku veljavnosti tega sporazuma se vsaka carina zniža na 80 % osnovne carine, — 1. januarja tretje leto po začetku veljavnosti tega sporazuma se vsaka carina zniža na 70 % osnovne carine, — 1. januarja četrto leto po začetku veljavnosti tega sporazuma se vsaka carina zniža na 60 % osnovne carine, — 1. januarja peto leto po začetku veljavnosti tega sporazuma se vsaka carina zniža na 50 % osnovne carine, — 1. januarja šesto leto po začetku veljavnosti tega sporazuma se vsaka carina zniža na 40 % osnovne carine, — 1. januarja sedmo leto po začetku veljavnosti tega sporazuma se vsaka carina zniža na 30 % osnovne carine, — 1. januarja osmo leto po začetku veljavnosti tega sporazuma se vsaka carina zniža na 20 % osnovne carine, — 1. januarja deveto leto po začetku veljavnosti tega sporazuma se vsaka carina zniža na 10 % osnovne carine, — 1. januarja deseto leto po začetku veljavnosti tega sporazuma se odpravijo preostale carine.

3. Carine pri uvozu izdelkov s poreklom iz Skupnosti v Nekdanjo jugoslovansko republiko Makedonijo, ki so našteti v Prilogi II, se postopno znižujejo in odpravijo v skladu s časovnim razporedom, določenim v prilogi.

4. Količinske omejitve pri uvozu izdelkov s poreklom iz Skupnosti v Nekdanjo jugoslovansko republiko Makedonijo in ukrepi z enakim učinkom se odpravijo z dnem začetka veljavnosti tega sporazuma.

Člen 19

Skupnost in Nekdanja jugoslovanska republika Makedonija z začetkom veljavnosti tega sporazuma v medsebojni trgovini odpravita vse dajatve z enakim učinkom kot carine pri uvozu.

Člen 20

1. Skupnost in Nekdanja jugoslovanska republika Makedonija z začetkom veljavnosti tega sporazuma odpravita vse carine pri izvozu in dajatve z enakim učinkom.

2. Skupnost in Nekdanja jugoslovanska republika Makedonija z začetkom veljavnosti tega sporazuma odpravita vse količinske omejitve pri izvozu in ukrepe z enakim učinkom.

Člen 21

Nekdanja jugoslovanska republika Makedonija izjavlja pripravljenost znižati carine v trgovini s Skupnostjo hitreje, kot je predvideno v členu 18, če bosta to dopuščala njen splošni gospodarski položaj in položaj zadevnega gospodarskega sektorja.

Stabilizacijsko-pridružitveni svet v ta namen oblikuje priporočila.

Člen 22

Protokol 1 določa režime, ki se uporabljajo za tekstilne izdelke, navedene v protokolu.

Člen 23

Protokol 2 določa režime, ki se uporabljajo za izdelke iz jekla, navedene v protokolu.







POGLAVJE II

KMETIJSTVO IN RIBIŠTVO

Člen 24

Opredelitev

1. Določbe tega poglavja se uporabljajo za trgovino s kmetijskimi in ribiškimi proizvodi s poreklom iz Skupnosti ali Nekdanje jugoslovanske republike Makedonije.

2. Izraz „kmetijski in ribiški proizvodi“ pomeni proizvode, naštete v poglavjih 1 do 24 Kombinirane nomenklature, in proizvode, naštete v odstavku I (ii) Priloge I Sporazuma o kmetijstvu (GATT 1994).

3. Ta opredelitev vključuje ribe in ribiške proizvode iz Poglavja 3, tarifnih številk 1604 in 1605, ter tarifnih podštevilk 0511 91 , 2301 20 00 in ex 1902 20 ( 1 ).

Člen 25

Protokol 3 določa trgovinske režime za predelane kmetijske proizvode, ki so našteti v protokolu.

Člen 26

1. Skupnost z dnem začetka veljavnosti tega sporazuma odpravi vse količinske omejitve in ukrepe z enakim učinkom pri uvozu kmetijskih in ribiških proizvodov s poreklom iz Nekdanje jugoslovanske republike Makedonije.

2. Nekdanja jugoslovanska republika Makedonija z dnem začetka veljavnosti tega sporazuma odpravi vse količinske omejitve in ukrepe z enakim učinkom pri uvozu kmetijskih in ribiških proizvodov s poreklom iz Skupnosti.

▼M5

Člen 27

Kmetijski proizvodi

1. Evropska unija odpravi carine in dajatve z enakim učinkom pri uvozu kmetijskih proizvodov s poreklom iz Nekdanje jugoslovanske republike Makedonije, razen proizvodov pod tarifnimi številkami 0102 , 0201 , 0202 , 1701 , 1702 in 2204 kombinirane nomenklature.

V primeru proizvodov iz poglavij 7 in 8 kombinirane nomenklature, za katere je s skupno carinsko tarifo določena uporaba dajatev ad valorem in posebne uvozne dajatve, odprava velja samo za dajatve ad valorem.

2. Evropska unija od dneva začetka veljavnosti Protokola k temu sporazumu zaradi upoštevanja pristopa Republike Hrvaške k Evropski uniji določi carine, ki se uporabljajo za uvoz proizvodov iz mlade govedine, opredeljenih v Prilogi III in po poreklu iz Nekdanje jugoslovanske republike Makedonije v Evropsko unijo, po 20 % dajatvi ad valorem in 20 % posebni uvozni dajatvi, kakor je določena v skupni carinski tarifi Evropskih skupnosti, do meje letne tarifne kvote 1 650 ton, izraženo v masi klavnih trupov.

Evropska unija uporablja dajatev prost dostop za uvoz v Evropsko unijo za proizvode s poreklom iz Nekdanje jugoslovanske republike Makedonije, ki spadajo pod tarifni številki 1701 in 1702 kombinirane nomenklature, do meje letne tarifne kvote 7 000 ton (neto teža).

3. Od dneva začetka veljavnosti Protokola k temu sporazumu zaradi upoštevanja pristopa Republike Hrvaške k Evropski uniji Nekdanja jugoslovanska republika Makedonija: (a) odpravi carine, ki se uporabljajo pri uvozu določenih kmetijskih proizvodov s poreklom iz Evropske unije, ki so našteti v Prilogi IV(a); (b) odpravi carine, ki se uporabljajo pri uvozu določenih kmetijskih proizvodov s poreklom iz Evropske unije, ki so našteti v prilogi IV(b) v okviru tarifnih kvot, ki so za vsak proizvod navedene v omenjeni prilogi; (c) uporabi carine, ki se uporabljajo pri uvozu določenih kmetijskih proizvodov s poreklom iz Evropske unije, ki so našteti v prilogi IV(c) v okviru tarifnih kvot;

4. Trgovinski režimi za vino in alkoholne pijače bodo določeni v ločenem sporazumu o vinu in alkoholnih pijačah.

▼B

Člen 28

Ribiški proizvodi

1. Skupnost z začetkom veljavnosti tega sporazuma v celoti odpravi carine za ribe in ribiške proizvode s poreklom iz Nekdanje jugoslovanske republike Makedonije. Za proizvode, naštete v Prilogi Va, veljajo določbe, navedene v prilogi.

▼M5

2. Nekdanja jugoslovanska republika Makedonija odpravi vse dajatve z enakim učinkom kot carine in odpravi carine, ki se uporabljajo pri uvozu rib in ribiških proizvodov s poreklom iz Evropske unije, razen za proizvode iz Priloge V(b) in Priloge V(c) k SPS, ki določata tarifna znižanja za proizvode iz navedenih prilog.

▼B

Člen 29

1. Ob upoštevanju obsega trgovine s kmetijskimi in ribiškimi proizvodi med pogodbenicama, njihove posebne občutljivosti, pravil skupne politike Skupnosti na področju kmetijstva in ribištva, pravil kmetijske politike Nekdanje jugoslovanske republike Makedonije, vloge kmetijstva v gospodarstvu Nekdanje jugoslovanske republike Makedonije, proizvodnih in izvoznih zmožnosti njenih tradicionalnih panog in trgov ter posledic večstranskih trgovinskih pogajanj v okviru WTO, Skupnost in Nekdanja jugoslovanska republika Makedonija najkasneje do 1. januarja 2003 v okviru Stabilizacijsko-pridružitvenega sveta, za vsak proizvod posebej ter skladno in na podlagi vzajemnosti, preučita možnosti za medsebojno odobritev nadaljnjih koncesij s ciljem večje liberalizacije trgovine s kmetijskimi in ribiškimi proizvodi.

2. Določbe tega poglavja v ničemer ne vplivajo na enostransko uporabo ugodnejših ukrepov ene ali druge pogodbenice.

Člen 30

Ne glede na druge določbe tega sporazuma in zlasti člena 37, če glede na posebno občutljivost trgov s kmetijskimi in ribiškimi proizvodi uvoz proizvodov s poreklom iz ene od pogodbenic, za katere veljajo koncesije, odobrene na podlagi členov 25, 27 in 28, povzroči resno motnjo na trgih ali v notranjih regulativnih mehanizmih druge pogodbenice, pogodbenici takoj začneta s posvetovanji, da bi našli ustrezno rešitev. Dokler se takšna rešitev ne najde, lahko prizadeta pogodbenica sprejme ustrezne ukrepe, ki se ji zdijo potrebni.







POGLAVJE III

SKUPNE DOLOČBE

Člen 31

Določbe tega poglavja se uporabljajo za trgovino med pogodbenicama z vsemi izdelki, razen kadar je v tem sporazumu ali v Protokolih 1, 2 in 3 predvideno drugače.

Člen 32

Mirovanje

1. Z dnem začetka veljavnosti tega sporazuma se v trgovini med Skupnostjo in Nekdanjo jugoslovansko republiko Makedonijo ne uvajajo nove carine pri uvozu ali izvozu ali dajatve z enakim učinkom, že uporabljene pa se ne zvišajo.

2. Z dnem začetka veljavnosti tega sporazuma se v trgovini med Skupnostjo in Nekdanjo jugoslovansko republiko Makedonijo ne uvajajo nove količinske omejitve pri uvozu ali izvozu ali ukrepi z enakim učinkom, že uporabljene omejitve ali ukrepi pa se ne zaostrijo.

3. Brez poseganja v koncesije, odobrene na podlagi člena 26, določbe odstavkov 1 in 2 tega člena ne smejo v ničemer omejevati izvajanja kmetijske politike Nekdanje jugoslovanske republike Makedonije in Skupnosti ali sprejemanje kakršnih koli ukrepov v okviru teh politik, če to ne vpliva na uvozni režim iz Prilog III, IVa, b in c ter Va in b.

Člen 33

Prepoved fiskalne diskriminacije

1. Pogodbenici ne izvajata nobenega ukrepa ali prakse notranje fiskalne narave, ki bi neposredno ali posredno ustvarjala diskriminacijo med izdelki ene pogodbenice in podobnimi izdelki s poreklom z ozemlja druge pogodbenice, obstoječe ukrepe ali prakse pa odpravita.

2. Za izdelke, ki se izvažajo na ozemlje ene od pogodbenic, se ne smejo izplačevati višja povračila notranjih posrednih davščin, kot znašajo posredne davščine za te izdelke.

Člen 34

Določbe v zvezi z odpravo carin pri uvozu veljajo tudi za carine fiskalne narave.

Člen 35

Carinske unije, območja proste trgovine, čezmejni dogovori

1. Ta sporazum ne izključuje ohranjanja ali ustanavljanja carinskih unij, območij proste trgovine ali dogovorov o obmejnem prometu, razen če ti ne spreminjajo trgovinskih režimov, predvidenih v tem sporazumu.

2. V prehodnih obdobjih, določenih v členih 17 in 18, ta sporazum ne sme vplivati na izvajanje posebnih preferencialnih dogovorov, ki urejajo pretok blaga, določenih v prej sklenjenih obmejnih sporazumih med eno ali več državami članicami in Socialistično federativno republiko Jugoslavijo, ki jih je nasledila Nekdanja jugoslovanska republika Makedonija, ali izhajajočih iz dvostranskih sporazumov, navedenih v naslovu III, ki jih je Nekdanja jugoslovanska republika Makedonija sklenila za spodbujanje regionalne trgovine.

3. V okviru Stabilizacijsko-pridružitvenega sveta potekajo posvetovanja med pogodbenicama o sporazumih, opisanih v odstavkih 1 in 2 tega člena, in po potrebi o drugih pomembnejših vprašanjih v zvezi z njuno trgovinsko politiko do tretjih držav. Takšna posvetovanja potekajo zlasti v primeru pristopa tretje države k Skupnosti, da bi se zagotovilo upoštevanje v tem sporazumu navedenih obojestranskih interesov Skupnosti in Nekdanje jugoslovanske republike Makedonije.

Člen 36

Damping

1. Če ena od pogodbenic ugotovi, da v trgovini z drugo pogodbenico prihaja do dampinga v smislu člena VI GATT 1994, lahko sprejme ustrezne ukrepe proti takšni praksi v skladu s Sporazumom o izvajanju člena VI GATT 1994 in svojo ustrezno nacionalno zakonodajo.

2. V zvezi z odstavkom 1 tega člena se o primeru dampinga obvesti Stabilizacijsko-pridružitveni svet takoj, ko organi pogodbenice uvoznice začnejo preiskavo. Če damping v smislu člena VI sporazuma GATT ni bil odpravljen ali če se v 30 dneh po predložitvi zadeve Stabilizacijsko-pridružitvenemu svetu ni našla nobena druga zadovoljiva rešitev, lahko pogodbenica uvoznica sprejme ustrezne ukrepe.

Člen 37

Splošna zaščitna klavzula

1. Kadar se kakšen izdelek ene pogodbenice uvaža na ozemlje druge pogodbenice v tako povečanih količinah in pod takimi pogoji, da to povzroča ali grozi, da bo povzročilo: — resno škodo domačim proizvajalcem podobnih ali neposredno konkurenčnih izdelkov na ozemlju pogodbenice uvoznice ali — resne motnje v kateri koli gospodarski panogi ali težave, ki bi lahko resno poslabšale gospodarske razmere neke regije pogodbenice uvoznice, lahko pogodbenica uvoznica sprejme ustrezne ukrepe pod pogoji ter v skladu s postopki, določenimi v tem členu.

2. Skupnost in Nekdanja jugoslovanska republika Makedonija medsebojne zaščitne ukrepe uporabljata samo v skladu z določbami tega sporazuma. Taki ukrepi ne smejo presegati tega, kar je potrebno za odpravo nastalih težav in naj bi praviloma zajemali opustitev nadaljnjega znižanja veljavne stopnje dajatve, predvidene s tem sporazumom za zadevni izdelek, ali povečanje stopnje dajatve za ta izdelek.

V teh ukrepih mora biti jasno predvidena njihova postopna odprava najkasneje ob koncu določenega obdobja. Ukrepi se ne smejo sprejeti za obdobje več kot enega leta. V posebej izjemnih okoliščinah se ukrepi lahko sprejmejo za skupno obdobje največ treh let. Za uvoz izdelka, za katerega je pred tem veljal zaščitni ukrep, se vsaj tri leta od izteka ukrepa ne sme uvesti nov zaščitni ukrep.

3. V primerih, določenih v tem členu, Skupnost ali Nekdanja jugoslovanska republika Makedonija, odvisno od primera, pred uvedbo ukrepov, predvidenih v tem členu, v primerih, na katere se nanaša odstavek 4(b) tega člena, pa čim prej, priskrbi Stabilizacijsko-pridružitvenemu odboru vse ustrezne informacije, da se poišče za obe pogodbenici sprejemljiva rešitev.

4. Za izvajanje zgornjih odstavkov se uporabljajo naslednje določbe: (a) težave, ki izhajajo iz razmer iz tega člena, se posredujejo v preučitev Stabilizacijsko-pridružitvenemu odboru, ki lahko sprejme kakršne koli sklepe, potrebne za odpravo takšnih težav. Če Stabilizacijsko-pridružitveni odbor ali pogodbenica izvoznica v 30 dneh od predložitve zadeve Stabilizacijsko-pridružitvenemu odboru ne sprejmeta sklepa za odpravo težav ali ni bila dosežena druga zadovoljiva rešitev, lahko pogodbenica uvoznica sprejme ustrezne ukrepe za rešitev problema v skladu s tem členom. Pri izbiri zaščitnih ukrepov je treba dati prednosti tistim, ki najmanj motijo izvajanje režimov, določenih v tem sporazumu; (b) kadar zaradi izjemnih ali kritičnih okoliščin, ki zahtevajo takojšnje ukrepanje, ni možno predhodno obveščanje oziroma preučitev, lahko zadevna pogodbenica v razmerah iz tega člena takoj uporabi previdnostne ukrepe, potrebne za obvladovanje razmer, in o tem nemudoma obvesti drugo pogodbenico.

5. O zaščitnih ukrepih se takoj uradno obvesti Stabilizacijsko-pridružitveni odbor, v okviru katerega potekajo redna posvetovanja zlasti z namenom, da se določi časovni razpored za njihovo odpravo takoj, ko okoliščine to dovoljujejo.

6. V primeru, da Skupnost ali Nekdanja jugoslovanska republika Makedonija za uvoz izdelkov, ki bi lahko povzročili težave iz tega člena, uvede upravni postopek z namenom hitrega zbiranja informacij o gibanju trgovinskih tokov, o tem obvesti drugo pogodbenico.

Člen 38

Klavzula o pomanjkanju

1. Kadar ravnanje v skladu z določbami tega naslova vodi v: (a) kritično pomanjkanje ali nevarnost kritičnega pomanjkanja živil ali drugih izdelkov, ki so bistvenega pomena za pogodbenico izvoznico; ali (b) ponovni izvoz izdelka v tretjo državo, proti kateri ima pogodbenica izvoznica količinske izvozne omejitve, izvozne carine ali ukrepe ali dajatve z enakim učinkom, in kadar zgoraj omenjene razmere pogodbenici izvoznici povzročijo ali utegnejo povzročiti večje težave, lahko ta pogodbenica sprejme ustrezne ukrepe pod pogoji in v skladu s postopki, določenimi v tem členu.

2. Pri izbiri ukrepov je treba dati prednost tistim, ki najmanj motijo izvajanje režimov iz tega sporazuma. Taki ukrepi ne smejo biti način za samovoljno ali neupravičeno diskriminacijo, kadar prevladajo enaki pogoji, ali prikrito omejevanje trgovine in se morajo odpraviti, kadar njihovo ohranjanje ni več upravičeno.

3. Skupnost ali Nekdanja jugoslovanska republika Makedonija, odvisno od primera, pred uvedbo ukrepov, predvidenih v odstavku 1 tega člena, v primerih, na katere se nanaša odstavek 4 tega člena, pa čim prej, priskrbi Stabilizacijsko-pridružitvenemu odboru vse ustrezne informacije, da se poišče za obe pogodbenici sprejemljiva rešitev. Pogodbenici se lahko v okviru Stabilizacijsko-pridružitvenega odbora dogovorita o načinih, potrebnih za odpravo težav. Če v 30 dneh od predložitve zadeve Stabilizacijsko-pridružitvenemu odboru ni dosežen dogovor, lahko pogodbenica izvoznica uporabi ukrepe po tem členu za izvoz zadevnega izdelka.

4. Kadar zaradi izjemnih in kritičnih okoliščin, ki zahtevajo takojšnje ukrepanje, ni možno predhodno obveščanje oziroma preučitev, lahko Skupnost oziroma Nekdanja jugoslovanska republika Makedonija takoj uporabi previdnostne ukrepe, potrebne za obvladovanje razmer, in o tem nemudoma obvesti drugo pogodbenico.

5. O ukrepih, ki se uporabijo v skladu s tem členom, se takoj uradno obvesti Stabilizacijsko-pridružitveni odbor, v okviru katerega potekajo redna posvetovanja zlasti z namenom, da se določi časovni razpored za njihovo odpravo takoj, ko okoliščine to dovoljujejo.

Člen 39

Državni monopoli

Nekdanja jugoslovanska republika Makedonija postopoma prilagodi vse državne monopole trgovinske narave, da do konca petega leta po začetku veljavnosti tega sporazuma zagotovi odpravo vsakršne diskriminacije glede pogojev nabave in trženja blaga med državljani držav članic in Nekdanje jugoslovanske republike Makedonije. Stabilizacijsko-pridružitveni svet se obvesti o ukrepih, sprejetih za dosego tega cilja.

Člen 40

Protokol 4 določa pravila o poreklu blaga za uporabo tarifnih preferencialov, predvidenih v tem sporazumu.

Člen 41

Dovoljene omejitve

Ta sporazum ne izključuje prepovedi ali omejitev pri uvozu, izvozu ali za blago v tranzitu, ki so upravičene na podlagi javne morale, javnega reda ali javne varnosti, varstva zdravja in življenja ljudi, živali ali rastlin; varstva nacionalnega bogastva umetniške, zgodovinske ali arheološke vrednosti ali varstva intelektualne, industrijske in poslovne lastnine ali pravil v zvezi z zlatom in srebrom. Take prepovedi ali omejitve pa ne smejo biti način za samovoljno diskriminacijo ali prikrito omejevanje trgovine med pogodbenicama.

Člen 42

Pogodbenici soglašata, da bosta sodelovali pri zmanjševanju možnosti za goljufije pri izvajanju trgovinskih določb tega sporazuma.

Ne glede na druge določbe tega sporazuma in zlasti členov 30, 37 in 88 ter Protokola 4, kadar ena pogodbenica ugotovi, da obstajajo zadostni dokazi o goljufiji, kot je znatno povečanje trgovine z izdelki ene pogodbenice z drugo pogodbenico, ki presega raven, skladno z gospodarskimi razmerami, kakršne so običajne proizvodne in izvozne zmogljivosti, ali nezagotavljanje upravnega sodelovanja, ki ga druga pogodbenica potrebuje za preverjanje dokazov o poreklu, pogodbenici takoj začneta s posvetovanji, da bi našli ustrezno rešitev. Dokler se takšna rešitee ne najde, lahko prizadeta pogodbenica sprejme ustrezne ukrepe, ki se ji zdijo potrebni. Pri izbiri ukrepov je treba dati prednost tistim, ki najmanj motijo izvajanje režimov, določenih v tem sporazumu.

Člen 43

Izvajanje tega sporazuma ne vpliva na izvajanje določb prava Skupnosti za Kanarske otoke.







NASLOV V

PRETOK DELAVCEV, USTANAVLJANJE, OPRAVLJANJE STORITEV, PRETOK KAPITALA







POGLAVJE I

PRETOK DELAVCEV

Člen 44

1. Ob upoštevanju pogojev in načinov, ki veljajo v posamezni državi članici: — delavci, ki so državljani Nekdanje jugoslovanske republike Makedonije in so zakonito zaposleni na ozemlju države članice, zaradi svojega državljanstva ne smejo biti diskriminirani v primerjavi z državljani te države članice glede pogojev za delo, plačila za opravljeno delo ali odpuščanja, — zakonec in otroci delavca, zakonito zaposlenega na ozemlju države članice, ki tam zakonito prebivajo, z izjemo sezonskih delavcev in delavcev, ki prihajajo na delo v državo na podlagi dvostranskih sporazumov v smislu člena 45, razen če v takšnih sporazumih ni drugače predvideno, imajo dostop do trga dela te države članice v času, ko ima ta delavec dovoljenje za delo in bivanje v tej državi.

2. Nekdanja jugoslovanska republika Makedonija, ob upoštevanju pogojev in načinov, ki veljajo v tej državi, prizna enako obravnavo, kot je predvidena v odstavku 1, delavcem, ki so državljani ene od držav članic in so zakonito zaposleni na njenem ozemlju, kot tudi njihovim zakoncem in otrokom, ki zakonito prebivajo v omenjeni državi.

Člen 45

1. Ob upoštevanju razmer na trgu dela v državah članicah ter ob upoštevanju njihove zakonodaje in veljavnih pravil na področju mobilnosti delavcev: — bi se morale obstoječe možnosti za zaposlovanje delavcev iz Nekdanje jugoslovanske republike Makedonije, ki jih nudijo države članice na podlagi dvostranskih sporazumov, ohraniti in po možnosti še izboljšati, — druge države članice preučijo možnost sklenitve podobnih sporazumov.

2. Stabilizacijsko-pridružitveni svet preuči odobritev drugih ugodnosti, vključno z možnostmi dostopa do strokovnega usposabljanja, v skladu z veljavnimi pravili in postopki držav članic ter ob upoštevanju razmer na trgu dela v državah članicah in v Skupnosti.

Člen 46

Določijo se pravila za usklajevanje sistema socialne varnosti za delavce z državljanstvom Nekdanje jugoslovanske republike Makedonije, ki so zakonito zaposleni na ozemlju države članice, in za člane njihovih družin, ki tam zakonito prebivajo. V ta namen se s sklepom Stabilizacijsko-pridružitvenega sveta, ki ne sme vplivati na pravice ali obveznosti, ki izhajajo iz dvostranskih sporazumov, če ti sporazumi predvidevajo ugodnejšo obravnavo, določi naslednje:

— vse dobe zavarovanja, zaposlitve ali bivanja teh delavcev v različnih državah članicah se seštevajo za pokojnine in rente za starost, invalidnost in smrt ter za zdravstveno oskrbo teh delavcev in njihovih družinskih članov,

— vse pokojnine in rente za starost, smrt, nesrečo pri delu ali poklicno bolezen ali invalidnost kot njihovo posledico, z izjemo prejemkov, ki niso zagotovljeni s prispevki za socialno varnost, so prosto prenosljive po stopnjah, ki veljajo na podlagi zakonodaje države ali držav članic, v breme katerih gredo,

— ti delavci prejemajo družinske dodatke za svoje družinske člane, kakor so opredeljeni zgoraj.

Nekdanja jugoslovanska republika Makedonija prizna delavcem, ki so državljani države članice in so zakonito zaposleni na njenem ozemlju, ter njihovim družinski članom, ki na tem ozemlju zakonito prebivajo, podobno obravnavo, kot je opredeljena v drugi in tretji alinei prvega odstavka.







POGLAVJE II

USTANAVLJANJE

Člen 47

V tem sporazumu:

(a) „družba Skupnosti“ oziroma „družba Nekdanje jugoslovanske republike Makedonije“ pomeni družbo, ustanovljeno v skladu z zakonodajo države članice oziroma Nekdanje jugoslovanske republike Makedonije z registriranim sedežem ali osrednjo upravo ali glavnim krajem poslovanja na ozemlju Skupnosti oziroma Nekdanje jugoslovanske republike Makedonije. Če pa ima družba, ustanovljena v skladu z zakonodajo države članice oziroma Nekdanje jugoslovanske republike Makedonije, samo svoj registrirani sedež na ozemlju Skupnosti oziroma Nekdanje jugoslovanske republike Makedonije, se taka družba šteje za družbo Skupnosti oziroma družbo Nekdanje jugoslovanske republike Makedonije, če je njeno delovanje v dejanski in trajni povezavi z gospodarstvom ene od držav članic oziroma Nekdanje jugoslovanske republike Makedonije;

(b) „hčerinska družba“ neke družbe pomeni družbo, ki je pod dejanskim nadzorom prve družbe;

(c) „podružnica“ družbe pomeni poslovno enoto, ki ni pravna oseba, je pa po svoji pojavni obliki stalna enota, kot na primer izpostava matične družbe, ima svojo upravo in je materialno opremljena za poslovanje s tretjimi osebami, tako da jim, čeprav vedo, da bo, če bo potrebno, vzpostavljena pravna povezava z matično družbo, ki ima svojo upravo v tujini, ni treba poslovati neposredno z matično družbo, ampak lahko svoje posle opravijo v poslovni enoti, ki je izpostava matične družbe;

(d) „ustanavljanje“ pomeni: (i) glede državljanov pravico, da ustanavljajo podjetja, zlasti družbe, ki jih dejansko nadzirajo. Status lastnika podjetja ne daje pravice iskati ali sprejemati zaposlitve na trgu dela in ne daje pravice do dostopa na trg dela druge pogodbenice; (ii) glede družb Skupnosti ali Nekdanje jugoslovanske republike Makedonije pravico, da začno izvajati gospodarske dejavnosti v obliki ustanavljanja hčerinskih družb in podružnic v Nekdanji jugoslovanski republiki Makedoniji oziroma Skupnosti;

(e) „poslovanje“ pomeni izvajanje gospodarskih dejavnosti;

(f) „gospodarske dejavnosti“ načeloma vključujejo industrijske, trgovinske in poklicne dejavnosti ter obrtne dejavnosti;

(g) „državljan Skupnosti“ in „državljan Nekdanje jugoslovanske republike Makedonije“ pomeni fizično osebo, ki je državljan ene od držav članic oziroma Nekdanje jugoslovanske republike Makedonije;

(h) glede mednarodnega pomorskega prevoza, vključno z intermodalnimi operacijami, ki vključujejo pomorski del prevozne verige, veljajo določbe tega poglavja in Poglavja III tudi za državljane držav članic oziroma Nekdanje jugoslovanske republike Makedonije, ki imajo stalno prebivališče zunaj Skupnosti oziroma Nekdanje jugoslovanske republike Makedonije, in za ladjarske družbe, ki imajo sedež zunaj Skupnosti oziroma Nekdanje jugoslovanske republike Makedonije in so pod nadzorom državljanov države članice oziroma državljanov Nekdanje jugoslovanske republike Makedonije, če so njihova plovila registrirana v tej državi članici oziroma Nekdanji jugoslovanski republiki Makedoniji v skladu z njihovo zakonodajo;

(i) „finančne storitve“ pomenijo tiste dejavnosti, ki so opisane v Prilogi VI. Stabilizacijsko-pridružitveni svet lahko razširi ali spremeni obseg te priloge.

Člen 48

1. Nekdanja jugoslovanska republika Makedonija z začetkom veljavnosti tega sporazuma zagotovi: (i) glede ustanavljanja družb Skupnosti obravnavo, ki ni manj ugodna od obravnave, ki jo zagotavlja njenim lastnim družbam ali kateri koli družbi katere koli tretje države oziroma tisto ki je ugodnejša; in (ii) glede poslovanja hčerinskih družb in podružnic družb Skupnosti, ustanovljenih v Nekdanji jugoslovanski republiki Makedoniji, obravnavo, ki ni manj ugodna od obravnave, ki jo zagotavlja njenim lastnim družbam in podružnicam ali kateri koli družbi in podružnici katere koli tretje države oziroma tisto, ki je ugodnejša.

2. Nekdanja jugoslovanska republika Makedonija ne sme sprejeti nobenih novih predpisov ali ukrepov, s katerimi bi se uvajala diskriminacija v primerjavi z njenimi lastnimi družbami glede ustanavljanja družb Skupnosti na njenem ozemlju ali glede njihovega poslovanja potem, ko so ustanovljene.

3. Skupnost in njene države članice z začetkom veljavnosti tega sporazuma zagotovijo: (i) glede ustanavljanja družb Nekdanje jugoslovanske republike Makedonije obravnavo, ki ni manj ugodna od obravnave, ki jo države članice zagotavljajo lastnim družbam in katerim koli družbam katere koli tretje države oziroma tisto, ki je ugodnejša; (ii) glede poslovanja hčerinskih družb in podružnic družb Nekdanje jugoslovanske republike Makedonije, ustanovljenih na njihovem ozemlju, obravnavo, ki ni manj ugodna od obravnave, ki jo zagotavljajo države članice lastnim družbam in podružnicam ali kateri koli hčerinski družbi in podružnici katere koli družbe tretje države, ustanovljeni na njihovem ozemlju oziroma tisto ki je ugodnejša.

4. Pet let po začetku veljavnosti tega sporazuma in v skladu z ustrezno sodno prakso Evropskega sodišča in glede na razmere na trgu dela, Stabilizacijsko-pridružitveni svet preuči možnost razširitve zgornjih določb glede ustanavljanja za državljane pogodbenic tega sporazuma za opravljanje gospodarskih dejavnosti kot samozaposlene osebe.

5. Ne glede na določbe tega člena: (a) imajo od začetka veljavnosti tega sporazuma hčerinske družbe in podružnice družb Skupnosti pravico uporabe in najema nepremičnin v Nekdanji jugoslovanski republiki Makedoniji; (b) imajo hčerinske družbe družb Skupnosti tudi pravico pridobivati in uživati lastninske pravice na nepremičninah tako kot družbe Nekdanje jugoslovanske republike Makedonije in glede javnih dobrin/dobrinv skupnem interesu, vključno z naravnimi viri, kmetijskimi zemljišči in gozdovi, enake pravice, kot jih uživajo družbe Nekdanje jugoslovanske republike Makedonije, kadar so te pravice potrebne za opravljanje gospodarskih dejavnosti, za katere so ustanovljene; (c) Stabilizacijsko-pridružitveni svet do konca prve faze prehodnega obdobja preuči možnost razširitve pravic iz (b) na podružnice družb Skupnosti.

Člen 49

1. Ob upoštevanju določb člena 48, z izjemo finančnih storitev, opisanih v Prilogi VI, lahko vsaka pogodbenica ureja ustanavljanje in poslovanje družb in državljanov na svojem ozemlju, če ti predpisi niso diskriminacijski do družb in državljanov druge pogodbenice v primerjavi z njenimi lastnimi družbami in državljani.

2. Ne glede na katere koli druge določbe tega sporazuma se v zvezi s finančnimi storitvami pogodbenici ne sme preprečiti, da sprejme ukrepe v skladu z načelom varnega in skrbnega poslovanja, vključno z ukrepi za zaščito investitorjev, vlagateljev, imetnikov zavarovalnih polic ali oseb, ki so v fiduciarnem razmerju z izvajalcem finančnih storitev, ali da bi zagotovila celovitost in stabilnost finančnega sistema. Taki ukrepi se ne smejo uporabljati kot sredstvo, s katerim bi se pogodbenica izognila obveznostim po sporazumu.

3. Nobena določba tega sporazuma se ne razlaga tako, da bi od pogodbenice zahtevaka, da razkrije informacije, ki se nanašajo na posle in račune posameznih strank, ali kakršne koli zaupne ali zaščitene informacije, s katerimi razpolagajo javni subjekti.

Člen 50

1. Določbe tega poglavja se ne uporabljajo za storitve zračnega prevoza, storitve prevoza po celinskih plovnih poteh in za storitve pomorske kabotaže.

2. Stabilizacijsko-pridružitveni svet lahko oblikuje priporočila za izboljšanje stanja na področju ustanavljanja in poslovanja na področjih, ki jih zajema odstavek 1.

Člen 51

1. Določbe členov 48 in 49 ne izključujejo možnosti, da ena od pogodbenic na svojem ozemlju uporablja določena pravila v zvezi z ustanavljanjem in poslovanjem podružnic družb druge pogodbenice, ki niso registrirane na ozemlju prve pogodbenice, če so taka pravila upravičena zaradi pravnih ali tehničnih razlik med temi podružnicami v primerjavi s podružnicami družb, ki so registrirane na njenem ozemlju, oziroma pri finančnih storitvah zaradi varnega in skrbnega poslovanja.

2. Razlika v obravnavi ne sme presegati tega, kar je nujno potrebno zaradi navedenih pravnih ali tehničnih razlik, oziroma pri finančnih storitvah zaradi varnega in skrbnega poslovanja.

Člen 52

Da bi državljanom Skupnosti in državljanom Nekdanje jugoslovanske republike Makedonije olajšali začetek in opravljanje zakonsko urejenih poklicnih dejavnosti v Nekdanji jugoslovanski republiki Makedoniji oziroma Skupnosti, Stabilizacijsko-pridružitveni svet preuči, katere ukrepe je treba sprejeti za medsebojno priznavanje kvalifikacij. V ta namen lahko sprejme vse potrebne ukrepe.

Člen 53

1. Družba Skupnosti oziroma družba Nekdanje jugoslovanske republike Makedonije, ustanovljena na ozemlju Nekdanje jugoslovanske republike Makedonije oziroma Skupnosti, ima pravico, da v eni od svojih hčerinskih družb ali podružnic v skladu z veljavno zakonodajo države gostiteljice tako ustanovljene družbe na ozemlju Nekdanje jugoslovanske republike Makedonije oziroma Skupnosti zaposli ali ima zaposlene delavce, ki so državljani držav članic Skupnosti oziroma Nekdanje jugoslovanske republike Makedonije pod pogojem, da so te osebe ključno osebje, kot je opredeljeno v odstavku 2, in da so zaposleni izključno pri družbah, hčerinskih družbah ali podružnicah. Dovoljenja za bivanje in delo tako zaposlenih delavcev veljajo samo za čas take zaposlitve.

2. Ključno osebje zgoraj omenjenih družb, v nadaljnjem besedilu „organizacije“, so „znotraj podjetja premeščeno osebje“, kot je opredeljeno v točki (c) tega odstavka v spodaj navedene kategorije, pod pogojem, da je organizacija pravna oseba in da so bile zadevne osebe pri njej zaposlene ali so bile njeni družbeniki (razen večinskih delničarjev) vsaj eno leto neposredno pred premestitvijo: (a) osebe na vodilnih položajih v organizaciji, ki zlasti vodijo upravljanje podjetja, pri čemer jih na splošno nadzorujejo ali usmerjajo predvsem uprava ali delničarji podjetja ali drug tem enakovreden organ, kar vključuje: — vodenje podjetja, oddelka ali pododdelka podjetja, — nadziranje in usmerjanje dela drugih nadzornih, strokovnih ali poslovodnih delavcev, — imeti pooblastilo da sami zaposlujejo in odpuščajo ali priporočajo zaposlovanje, odpuščanje ali druge kadrovske ukrepe; (b) osebe, zaposlene v organizaciji, ki imajo posebna znanja, bistvena za poslovanje, raziskovalno opremo, tehniko ali vodenje podjetja. Presoja takega znanja lahko poleg posebnega znanja, značilnega za ustanavljanje podjetij, izraža tudi visoko stopnjo strokovne usposobljenosti glede na vrsto dela ali poslovanja, ki zahteva posebno tehnično znanje, vključno s pripadnostjo poklicu, za opravljanje katerega je potrebno posebno dovoljenje; (c) „znotraj podjetja premeščeno osebje“ je opredeljena kot fizična oseba, ki dela znotraj organizacije na ozemlju pogodbenice in je zaradi opravljanja gospodarske dejavnosti začasno premeščena na ozemlje druge pogodbenice; organizacija mora imeti svojo glavno poslovno enoto na ozemlju pogodbenice, premestitev pa mora biti opravljena v podjetje (podružnico, hčerinsko družbo) te organizacije, ki dejansko opravlja podobno gospodarsko dejavnost na ozemlju druge pogodbenice.

3. Državljanom Nekdanje jugoslovanske republike Makedonije in državljanom Skupnosti se dovolita vstop in začasno bivanje na ozemlju Skupnosti ali Nekdanje jugoslovanske republike Makedonije, kadar so ti predstavniki družb osebe na vodilnih položajih v družbi, kot je opredeljeno v odstavku 2(a) zgoraj, in so odgovorne za ustanovitev hčerinske družbe ali podružnice družbe Nekdanje jugoslovanske republike Makedonije v Skupnosti ali hčerinske družbe ali podružnice družbe Skupnosti v Nekdanji jugoslovanski republiki Makedoniji, kadar: — se ti predstavniki ne ukvarjajo z neposredno prodajo ali sami ne opravljajo storitev, in — ima družba glavno poslovno enoto zunaj Skupnosti oziroma Nekdanje jugoslovanske republike Makedonije in nima nobenega oziroma Nekdanji jugoslovanski republiki Makedoniji.

Člen 54

V prvih štirih letih po začetku veljavnosti tega sporazuma lahko Nekdanja jugoslovanska republika Makedonija uvede ukrepe, ki odstopajo od določb tega poglavja glede pravice družb in državljanov Skupnosti do ustanavljanja, če so določene gospodarske panoge:

— v prestrukturiranju ali v resnih težavah, zlasti kadar te težave povzročajo resne socialne probleme v Nekdanji jugoslovanski republiki Makedoniji, ali

— soočene z izgubo ali občutnim zmanjšanjem celotnega tržnega deleža, ki ga imajo družbe ali državljani Nekdanje jugoslovanske republike Makedonije v določenem sektorju ali gospodarski panogi v Nekdanji jugoslovanski republiki Makedoniji, ali

— novo nastajajoče gospodarske panoge v Nekdanji jugoslovanski republiki Makedoniji.

Takšni ukrepi:

(i) se prenehajo uporabljati najkasneje dve leti po koncu prve faze prehodnega obdobja;

(ii) morajo biti primerni in potrebni, da se uredijo razmere; in

(iii) ne smejo uvajati diskriminacije glede dejavnosti družb ali državljanov Skupnosti, ki so v času uvedbe danega ukrepa v Nekdanji jugoslovanski republiki Makedoniji že ustanovljeni, v primerjavi z družbami in državljani Nekdanje jugoslovanske republike Makedonije.

Kadar koli je možno, Nekdanja jugoslovanska republika Makedonija pri načrtovanju in uporabi takšnih ukrepov zagotovi družbam in državljanom Skupnosti preferencialno obravnavo, v nobenem primeru pa jih ne obravnava manj ugodno kot družbe ali državljane iz katerih koli tretjih držav. Pred uvedbo teh ukrepov se Nekdanja jugoslovanska republika Makedonija posvetuje s Stabilizacijsko-pridružitvenim svetom in jih ne začne izvajati prej kot en mesec po tem, ko Nekdanja jugoslovanska republika Makedonija uradno obvesti Stabilizacijsko-pridružitveni svet o konkretnih ukrepih, ki jih namerava uvesti, razen kadar je zaradi nevarnosti nepopravljive škode treba uvesti nujne ukrepe, pri čemer se Nekdanja jugoslovanska republika Makedonija posvetuje s Stabilizacijsko-pridružitvenim svetom takoj po njihovi uvedbi.

Po izteku četrtega leta po začetku veljavnosti tega sporazuma lahko Nekdanja jugoslovanska republika Makedonija takšne ukrepe uvede ali ohrani samo z odobritvijo Stabilizacijsko-pridružitvenega sveta in pod pogoji, ki jih ta določi.







POGLAVJE III

OPRAVLJANJE STORITEV

Člen 55

1. Pogodbenici se zavezujeta, da bosta v skladu z naslednjimi določbami sprejeli potrebne ukrepe, s katerimi bosta omogočili postopno opravljanje storitev s strani družb ali državljanov Skupnosti oziroma Nekdanje jugoslovanske republike Makedonije, ustanovljenih v drugi državi pogodbenici, kot je oseba, ki so ji te storitve namenjene.

2. Hkrati s procesom liberalizacije, omenjenim v odstavku 1, pogodbenici dovolita začasno gibanje fizičnih oseb, ki izvajajo storitve ali so pri izvajalcu storitev zaposlene kot ključno osebje, kot je opredeljeno v členu 53, vključno s fizičnimi osebami, ki so predstavniki družbe ali državljana Skupnosti oziroma Nekdanje jugoslovanske republike Makedonije in zaprosijo za začasni vstop v državo z namenom sklepanja poslov prodaje storitev ali sklepanja pogodb o prodaji storitev za tega izvajalca storitev, če se ti predstavniki ne ukvarjajo z neposredno prodajo prebivalstvu ali sami ne opravljajo storitev.

3. Od začetka druge faze prehodnega obdobja Stabilizacijsko-pridružitveni svet sprejme potrebne ukrepe za postopno izvajanje določb odstavka 1. Pri tem je treba upoštevati napredek pogodbenic pri približevanju njunih zakonodaj.

Člen 56

1. Pogodbenici ne sprejmeta nobenih ukrepov ali dejanj, ki bi bistveno poostrila pogoje za opravljanje storitev s strani državljanov ali družb Skupnosti oziroma Nekdanje jugoslovanske republike Makedonije, ustanovljenih v drugi državi pogodbenici, kot je oseba, ki so ji storitve namenjene, v primerjavi z razmerami, ki so obstajale na dan pred dnem začetka veljavnosti sporazuma.

2. Če ena pogodbenica meni, da imajo ukrepi, ki jih je po začetku veljavnosti sporazuma uvedla druga pogodbenica, za posledico bistveno strožje razmere za opravljanje storitev v primerjavi z razmerami, ki so obstajale na datum začetka veljavnosti sporazuma, lahko prva pogodbenica zahteva posvetovanje z drugo pogodbenico.

Člen 57

Za opravljanje prevoznih storitev med Skupnostjo in Nekdanjo jugoslovansko republiko Makedonijo se uporabljajo naslednje določbe:

1. odnose med pogodbenicama na področju notranjega prometa ureja Sporazum med Evropsko skupnostjo in Nekdanjo jugoslovansko republiko Makedonijo na področju prometa, ki je začel veljati 28. novembra 1997. Pogodbenici potrjujeta pomen, ki ga pripisujeta pravilnemu izvajanju tega sporazuma;

2. glede mednarodnega pomorskega prometa se pogodbenici zavezujeta, da bosta učinkovito uporabljali načelo neomejenega dostopa do trga in prometa, pod tržnimi pogoji. (a) Zgornja določba ne vpliva na pravice in obveznosti, ki izhajajo iz Kodeksa Združenih narodov o vedenju linijskih konferenc, kot ga uporablja ena ali druga pogodbenica tega sporazuma. Linijski prevozniki, ki niso člani Konference, lahko prosto konkurirajo linijskim prevoznikom, ki so člani konference, če se ravnajo po načelu poštene konkurence ob upoštevanju tržnih zakonitosti; (b) pogodbenici potrjujeta svojo zavezanost poslovanju v skladu z načelom svobodne konkurence, kot bistvene značilnosti trgovine z razsutim tovorom v suhem in tekočem stanju.

3. Pri uporabi načel iz odstavka 2 pogodbenici: (a) ne vključujeta klavzul o delitvi tovora v prihodnje dvostranske sporazume s tretjimi državami, razen v izjemnih okoliščinah, ko bi ladjarske družbe iz ene ali druge pogodbenice tega sporazuma sicer ne imele dejanske možnosti za vzpostavitev trgovine z zadevno tretjo državo; (b) prepovedujeta dogovore o delitvi tovora v prihodnjih dvostranskih sporazumih o trgovini s suhim in tekočim razsutim tovorom; (c) z začetkom veljavnosti tega sporazuma odpravita vse enostranske ukrepe ter upravne, tehnične in druge ovire, ki bi lahko imele omejevalne ali diskriminacijske učinke na prosto opravljanje storitev v mednarodnem pomorskem prometu.

4. Za zagotovitev usklajenega razvoja in postopne liberalizacije prometa med pogodbenicama v skladu z njunimi vzajemnimi tržnimi potrebami se bodo pogoji medsebojnega dostopa na trg v zračnem prometu uredili s posebnim sporazumom, o katerih se bosta pogodbenici dogovorili po začetku veljavnosti tega sporazuma.

5. Pred sklenitvijo sporazuma iz odstavka 4 pogodbenici ne sprejmeta nobenih ukrepov, ki bi bili bolj omejevalni ali diskriminacijski v primerjavi z razmerami, ki so obstajale pred začetkom veljavnosti tega sporazuma.

6. V prehodnem obdobju Nekdanja jugoslovanska republika Makedonija prilagodi svojo zakonodajo, vključno z upravnimi, tehničnimi in drugimi pravili, ustrezni zakonodaji Skupnosti, ki velja na področju zračnega in notranjega prometa, če to koristi liberalizaciji in medsebojnemu dostopu na trge pogodbenic in olajšuje pretok potnikov in blaga. Hkrati s splošnim napredkom pri doseganju ciljev tega poglavja Stabilizacijsko-pridružitveni svet preuči načine za ustvarjanje potrebnih pogojev za večjo svobodo pri izvajanju storitev zračnega in notranjega prometa.







POGLAVJE IV

TEKOČA PLAČILA IN PRETOK KAPITALA

Člen 58

Pogodbenici se zavezujeta, da bosta dovolili, da se vsa plačila in prenosi na tekočem računu plačilne bilance med Skupnostjo in Nekdanjo jugoslovansko republiko Makedonijo v prosti konvertibilni valuti, v skladu z določbami člena VIII Statuta Mednarodnega denarnega sklada.

Člen 59

1. Glede transakcij na kapitalskem in finančnem računu plačilne bilance pogodbenici z začetkom veljavnosti tega sporazuma zagotovita prost pretok kapitala v zvezi z neposrednimi naložbami v družbe, ustanovljene v skladu z zakonodajo države gostiteljice, in naložbami v skladu z določbami Poglavja II Naslova IV, kakor tudi likvidacijo ali repatriacijo teh naložb in kakršnega koli dobička, ki iz njih izvira.

2. Glede transakcij na kapitalskem in finančnem računu plačilne bilance pogodbenici z začetkom veljavnosti tega sporazuma zagotovita prost pretok kapitala, ki se nanaša na kredite v zvezi s trgovinskim poslovanjem ali opravljanjem storitev, v katerih sodeluje rezident ene od pogodbenic, ter finančnimi posojili in krediti z zapadlostjo več kot eno leto.

Od začetka druge faze zagotavljata tudi prosti pretok kapitala, ki se nanaša na portfeljske naložbe ter finančna posojila in kredite z zapadlostjo manj kot eno leto.

3. Brez poseganja v določbe odstavka 1, pogodbenici ne uvajata nobenih novih omejitev pri pretoku kapitala in tekočih plačilih med rezidenti Skupnosti in Nekdanje jugoslovanske republike Makedonije ter ne zaostrujeta obstoječih režimov.

4. Kadar v izjemnih okoliščinah pretok kapitala med Skupnostjo in Nekdanjo jugoslovansko republiko Makedonijo povzroči ali grozi, da bo povzročil resne težave pri delovanju tečajne ali monetarne politike v Skupnosti ali Nekdanji jugoslovanski republiki Makedoniji, lahko Skupnost oziroma Nekdanja jugoslovanska republika Makedonija brez poseganja v določbe člena 58 in tega člena sprejme zaščitne ukrepe v zvezi s pretokom kapitala med Skupnostjo in Nekdanjo jugoslovansko republiko Makedonijo za obdobje največ šest mesecev, če so taki ukrepi nujno potrebni.

5. Pogodbenici se med seboj posvetujeta z namenom, da omogočita lažji pretok kapitala med Skupnostjo in Nekdanjo jugoslovansko republiko Makedonijo, za spodbujanje uresničevanja ciljev tega sporazuma.

Člen 60

1. V prvi fazi pogodbenici sprejmeta ukrepe, ki omogočajo ustvarjanje potrebnih razmer za nadaljnje postopno uvajanje pravil Skupnosti o prostem pretoku kapitala.

2. Do konca prve faze Stabilizacijsko-pridružitveni svet preuči načine, ki naj bi omogočili polno uporabo pravil Skupnosti o pretoku kapitala.







POGLAVJE V

SPLOŠNE DOLOČBE

Člen 61

1. Določbe tega naslova se uporabljajo ob upoštevanju omejitev, ki so upravičene na podlagi javnega reda, javne varnosti ali javnega zdravja.

2. Ne uporabljajo se za dejavnosti, ki so na ozemlju ene od pogodbenic, četudi le občasno, povezane z izvajanjem javne oblasti.

Člen 62

Za namen tega naslova nobena določba tega sporazuma pogodbenicama ne preprečuje uporabe svojih zakonov in predpisov v zvezi z vstopom v državo in bivanjem v njej, zaposlitvijo, delovnimi pogoji, ustanavljanjem podjetij s strani fizičnih oseb, in opravljanjem storitev, pod pogojem, da jih pogodbenici ne uporabljata tako, da bi s tem izničili ali omejili koristi, ki za katero koli pogodbenico izhajajo iz posamezne določbe tega sporazuma. Ta določba ne vpliva na uporabo člena 61.

Člen 63

Določbe tega naslova veljajo tudi za družbe, ki jih nadzirajo in so v izključni lasti družb ali državljanov Nekdanje jugoslovanske republike Makedonije in družb ali državljanov Skupnosti.

Člen 64

1. Obravnavanje po načelu največjih ugodnosti, odobreno v skladu z določbami tega naslova, se ne uporablja za davčne ugodnosti, ki jih pogodbenici zagotavljata ali jih bosta zagotavljali v prihodnje na podlagi sporazumov o izogibanju dvojnega obdavčenja ali drugih davčnih dogovorov.

2. Nobena določba tega naslova se ne razlaga tako, da bi pogodbenicama preprečevala sprejetje ali uveljavitev kakršnega koli ukrepa, katerega cilj je preprečevanje izogibanja davkom ali davčne utaje v skladu z davčnimi določbami sporazumov o izogibanju dvojnemu obdavčenju ali drugih davčnih dogovorov ali notranje davčne zakonodaje.

3. Nobena določba tega naslova se ne razlaga tako, da bi državam članicam ali Nekdanji jugoslovanski republiki Makedoniji pri uporabi ustreznih določb svoje davčne zakonodaje preprečevala razlikovanje med davkoplačevalci, ki niso v enakem položaju, zlasti glede na kraj svojega prebivališča.

Člen 65

1. Pogodbenici si prizadevata, da se, kjer koli je to mogoče, iz plačilno-bilančnih razlogov izogneta uvedbi omejevalnih ukrepov, vključno z ukrepi, ki se nanašajo na uvoz. Pogodbenica, ki take ukrepe sprejme, čim prej predloži drugi pogodbenici časovni razpored za njihovo odpravo.

2. Če ima ena ali več držav članic Evropske unije ali Nekdanja jugoslovanska republika Makedonija resne plačilno-bilančne težave ali kadar ji take težave neposredno grozijo, lahko Skupnost ali Nekdanja jugoslovanska republika Makedonija v skladu s pogoji Sporazuma STO sprejme omejevalne ukrepe, vključno z ukrepi, povezanimi z uvozom, ki pa morajo biti časovno omejeni in ne smejo trajati dlje, kot je nujno potrebno za izboljšanje položaja plačilne bilance. Skupnost oziroma Nekdanja jugoslovanska republiki Makedonija o tem takoj obvesti drugo pogodbenico.

3. Noben omejevalni ukrep se ne uporablja za prenose v zvezi z naložbami in še zlasti ne za repatriacijo vloženih ali ponovno vloženih zneskov ali za vse vrste prihodkov, ki iz tega izvirajo.

Člen 66

Določbe tega naslova se postopno prilagajajo, zlasti glede na zahteve, ki izhajajo iz člena V Splošnega sporazuma o trgovini s storitvami (GATS).

Člen 67

Določbe tega sporazuma ne posegajo v uporabo katerega koli ukrepa s strani ene ali druge pogodbenice, ki je potreben za preprečevanje izogibanja njenim ukrepom glede dostopa tretje države na njen trg na podlagi določb tega sporazuma.







NASLOV VI

PRIBLIŽEVANJE IN UVELJAVLJANJE ZAKONODAJE

Člen 68

1. Pogodbenici priznavata pomen približevanja obstoječe in prihodnje zakonodaje Nekdanje jugoslovanske republike Makedonije zakonodaji Skupnosti. Nekdanja jugoslovanska republika Makedonija si prizadeva zagotoviti postopno združljivost svoje zakonodaje z zakonodajo Skupnosti.

2. To postopno približevanje zakonodaje se izvede v dveh fazah.

3. Z dnem podpisa sporazuma in v obdobju, opredeljenem v členu 5, se približevanje zakonodaje razširi na določene osnovne dele pravnega reda EU na področju notranjega trga, kakor tudi na druga področja, povezana s trgovino, v skladu s programom, ki se določi v koordinaciji s Komisijo Evropskih skupnosti. Nekdanja jugoslovanska republika Makedonija v koordinaciji s Komisijo Evropskih skupnosti opredeli tudi načine spremljanja izvajanja približevanja zakonodaje in ukrepov, ki jih je treba sprejeti za uveljavljanje zakonodaje, vključno z reformo sodstva.

Določijo se roki za zakonodajo na področju konkurence, intelektualne lastnine, standardov in certificiranja, javnih naročil in varstvu podatkov. Približevanje zakonodaje na ostalih področjih notranjega trga je obveznost, ki mora biti izpolnjena na koncu prehodnega obdobja.

4. V drugi fazi prehodnega obdobja iz člena 5 se približevanje zakonodaje razširi na dele pravnega reda EU, ki niso zajeti v prejšnjem odstavku.

Člen 69

Konkurenca in druge gospodarske določbe

1. Spodaj navedeno je nezdružljivo s pravilnim izvajanjem tega sporazuma, če bi utegnilo vplivati na trgovino med Skupnostjo in Nekdanjo jugoslovansko republiko Makedonijo: (i) vsi sporazumi med podjetji, sklepi podjetniških združenj in med podjetji usklajena ravnanja, katerih cilj oziroma posledica je preprečevanje, omejevanje ali izkrivljanje konkurence; (ii) zloraba prevladujočega položaja enega ali več podjetij na celotnem ali pretežnem delu ozemlja Skupnosti ali Nekdanje jugoslovanske republike Makedonije; (iii) vsaka državna pomoč, ki izkrivlja ali grozi, da bo izkrivila konkurenco z dajanjem prednosti določenim podjetjem ali določenim izdelkom.

2. Vsa ravnanja, ki so v nasprotju s tem členom, se ocenjujejo po merilih, ki izhajajo iz uporabe pravil iz členov 81, 82 in 87 Pogodbe o ustanovitvi Evropske skupnosti.

3. (a) Za namene uporabe določb odstavka 1(iii) se pogodbenici strinjata, da se v prvih štirih letih po začetku veljavnosti tega sporazuma vsaka državna pomoč, ki jo dodeljuje Nekdanja jugoslovanska republika Makedonija, ocenjuje ob upoštevanju dejstva, da Nekdanja jugoslovanska republika Makedonija velja za območje, ki je enako območjem Skupnosti, opisanim v členu 87(3)(a) Pogodbe o ustanovitvi Evropske skupnosti. (b) Vsaka pogodbenica zagotovi preglednost na področju državne pomoči, inter alia z letnim poročanjem drugi pogodbenici o skupnem znesku in razdelitvi dane pomoči ter, na zahtevo, z informacijami o programih pomoči. Na zahtevo ene pogodbenice druga pogodbenica priskrbi informacije o določenih posameznih primerih državne pomoči.

Vsaka pogodbenica zagotovi, da se določbe tega člena začnejo uporabljati v petih letih od začetka veljavnosti sporazuma.

4. V zvezi z izdelki iz Poglavja II Naslova IV se: — odstavek 1(iii) ne uporablja, — vsa ravnanja, ki so v nasprotju z odstavkom 1(i), ocenjujejo v skladu z merili, ki jih je določila Skupnost na podlagi členov 36 in 37 Pogodbe o ustanovitvi Evropske skupnosti in v skladu s posebnimi instrumenti Skupnosti, ki so bili sprejeti na tej podlagi.

5. Če Skupnost ali Nekdanja jugoslovanska republika Makedonija meni, da je določena praksa nezdružljiva s pogoji iz odstavka 1, in: — če takšna praksa povzroči ali grozi, da bo povzročila resno škodo interesom druge pogodbenice ali bistveno škodo njeni domači industriji, vključno z njenim storitvenim sektorjem, lahko ta sprejme ustrezne ukrepe po posvetovanju v okviru Stabilizacijsko-pridružitvenega sveta ali po preteku tridesetih delovnih dni po dani zahtevi za posvetovanje.

V primeru prakse, ki je nezdružljiva z odstavkom 1(iii), se lahko takšni ustrezni ukrepi, kadar zanje velja Sporazum WTO, sprejmejo samo v skladu s postopki in pod pogoji, določenimi v navedenem sporazumu ali z ustrezno notranjo zakonodajo Skupnosti.

6. Pogodbenici si izmenjujeta informacije, pri čemer upoštevata omejitve, ki jih nalagajo zahteve glede poklicne in poslovne tajnosti.

Člen 70

V zvezi z javnimi podjetji in podjetji, katerim so bile odobrene posebne ali izključne pravice, vsaka pogodbenica zagotovi, da se od tretjega leta po začetku veljavnosti tega sporazuma spoštujejo načela Pogodbe o ustanovitvi Evropske skupnosti, zlasti člena 86 Pogodbe.

Člen 71

Intelektualna, industrijska in poslovna lastnina

1. Na podlagi določb tega člena in Priloge VII pogodbenici potrjujeta pomen, ki ga pripisujeta zagotavljanju ustreznega in učinkovitega varstva in uveljavljanja pravic intelektualne, industrijske in poslovne lastnine.

2. Nekdanja jugoslovanska republika Makedonija sprejme potrebne ukrepe, da bi najkasneje v petih letih po začetku veljavnosti tega sporazuma zagotovila raven varstva pravic intelektualne, industrijske in poslovne lastnine, ki je podobna ravni varstva v Skupnosti, vključno z učinkovitimi sredstvi za uveljavljanje takšnih pravic.

3. Nekdanja jugoslovanska republika Makedonija se zavezuje, da bo v roku, določenem zgoraj, pristopila k večstranskim konvencijam pravic intelektualne, industrijske in poslovne lastnine iz Priloge VII.

Če se pojavijo problemi na področju intelektualne, industrijske in poslovne lastnine, ki vplivajo na trgovinske pogoje, se na zahtevo ene od pogodbenic nemudoma predložijo Stabilizacijsko-pridružitvenemu svetu z namenom, da se dosežejoi vzajemno zadovoljive rešitve.

Člen 72

Javna naročila

1. Pogodbenici sta mnenja, da je odpiranje oddaje javnih naročil na podlagi nediskriminacije in vzajemnosti, zlasti v duhu WTO, zaželeni cilj.

2. Družbam Nekdanje jugoslovanske republike Makedonije, ustanovljene v Skupnosti ali ne, se z začetkom veljavnosti tega sporazuma zagotovi dostop do postopkov oddaje javnih naročil v Skupnosti po pravilih Skupnosti za javna naročila, pri čemer se te družbe ne obravnavajo manj ugodno kot družbe Skupnosti.

Zgornje določbe se uporabljajo tudi za sektor javnih služb potem, ko vlada Nekdanje jugoslovanske republike Makedonije sprejme zakonodajo, s katero uvede pravila Skupnosti na tem področju. Skupnost redno preverja, če je Nekdanja jugoslovanska republika Makedonija dejansko sprejela tako zakonodajo.

Družbam Skupnosti, ki niso ustanovljene v Nekdanji jugoslovanski republiki Makedoniji, se najkasneje v petih letih po začetku veljavnosti tega sporazuma zagotovi dostop do postopkov oddaje javnih naročil v Nekdanji jugoslovanski republiki Makedoniji v skladu z Zakonom o javnih naročilih, pri čemer se te družbe ne obravnavajo manj ugodno kot družbe Nekdanje jugoslovanske republike Makedonije. Družbe Skupnosti, ustanovljene v Nekdanji jugoslovanski republiki Makedoniji na podlagi Poglavja II Naslova V, imajo z začetkom veljavnosti tega sporazuma dostop do postopkov oddaje naročil, pri čemer se te družbe ne obravnavajo manj ugodno kot družbe Nekdanje jugoslovanske republike Makedonije.

Stabilizacijsko-pridružitveni svet redno preverja možnost, da Nekdanja jugoslovanska republika Makedonija zagotovi dostop do postopkov oddaje naročil v Nekdanji jugoslovanski republiki Makedoniji vsem družbam Skupnosti.

3. Glede ustanavljanja podjetij, poslovanja in opravljanja storitev med Skupnostjo in Nekdanjo jugoslovansko republiko Makedonijo kot tudi glede zaposlovanja in gibanja delavcev, povezanega z izpolnjevanjem javnih naročil, se uporabljajo določbe členov 44 do 67.

Člen 73

Standardizacija, meroslovje, akreditacija in ugotavljanje skladnosti

1. Nekdanja jugoslovanska republika Makedonija sprejme potrebne ukrepe, da bi postopno dosegla skladnost s tehničnimi predpisi Skupnosti in evropskimi postopki standardizacije, meroslovja, akreditacije in ugotavljanja skladnosti.

2. V ta namen si pogodbenici prizadevata: — spodbujati uporabo tehničnih predpisov Skupnosti in evropskih standardov, preizkušanja ter postopkov ugotavljanja skladnosti, — po potrebi skleniti Evropske protokole o ugotavljanju skladnosti, — spodbujati razvoj infrastrukture za zagotavljanje kakovosti: standardizacije, meroslovja, akreditacije in ugotavljanja skladnosti, — spodbujati sodelovanje pri delu specializiranih evropskih organizacij (CEN, CENELEC, ETSI, EA, WELMEC, EUROMED itd.).







NASLOV VII

PRAVOSODJE IN NOTRANJE ZADEVE

Člen 74

Krepitev institucij in pravne države

Pri sodelovanju na področju pravosodja in notranjih zadev bosta pogodbenici na splošno posebno pozornost namenjali krepitvi institucij na vseh ravneh uprave, zlasti na področju uveljavljanja zakonodaje ter pravosodnega aparata. To vključuje tudi utrjevanje pravne države. Sodelovanje na področju pravosodja bo posebej usmerjeno na neodvisnost sodstva, izboljšanje njegove učinkovitosti in na usposabljanje pravnih poklicev.

Člen 75

Vizumi, nadzor meje, azil in migracije

1. Pogodbenici sodelujeta na področju vizumov, nadzora meje, azila in migracij ter bosta vzpostavili okvir za sodelovanje na teh področjih, vključno na regionalni ravni.

2. Sodelovanje v zadevah iz odstavka 1 temelji na medsebojnih posvetovanjih in tesni koordinaciji med pogodbenicama ter vključuje tehnično in upravno pomoč za: — izmenjavo informacij o zakonodaji in praksi, — pripravo zakonodaje, — izboljševanje učinkovitosti institucij, — usposabljanje zaposlenih, — varnost potnih listin in odkrivanje ponarejenih listin.

3. Sodelovanje bo usmerjeno zlasti: — na področju azila, na razvoj in izvajanje nacionalne zakonodaje za doseganje standardov Ženevske konvencije iz leta 1951 in s tem zagotovitev spoštovanja načela nevračanja, — na področju zakonitih migracij, na pravila za dovolitev vstopa ter pravice in status teh oseb. V zvezi z migracijami pogodbenici soglašata glede pravičnega obravnavanja državljanov drugih držav, ki zakonito prebivajo na njunih ozemljih, in spodbujanja politike vključevanja, katere cilj je zagotovitev pravic in obveznosti, ki bodo primerljive s pravicami in obveznostmi njunih državljanov.

Stabilizacijsko-pridružitveni svet lahko priporoči dodatna področja sodelovanja na podlagi tega člena.

Člen 76

Preprečevanje in nadzor nezakonitega priseljevanja; ponovni sprejem

1. Pogodbenici soglašata, da bosta sodelovali pri preprečevanju in nadzoru nezakonitega priseljevanja. V ta namen: — Nekdanja jugoslovanska republika Makedonija soglaša, da bo ponovno sprejela vse svoje državljane, ki so nezakonito navzoči na ozemlju države članice, na zahtevo slednje in brez nadaljnjih formalnosti, ko se nedvoumno ugotovi, da gre za take osebe, — posamezna država članica Evropske unije soglaša, da bo ponovno sprejela vse svoje državljane, ki so nezakonito navzoči na ozemlju Nekdanje jugoslovanske republike Makedonije, na zahtevo slednje in brez nadaljnjih formalnosti, ko se nedvoumno ugotovi, da gre za take osebe.

Države članice Evropske unije in Nekdanja jugoslovanska republika Makedonija bodo svojim državljanom zagotovile tudi ustrezne osebne dokumente in potrebno upravno pomoč.

2. Pogodbenici soglašata, da bosta na zahtevo sklenili sporazum med Nekdanjo jugoslovansko republiko Makedonijo in Evropsko skupnostjo o posebnih obveznostih Nekdanje jugoslovanske republike Makedonije in držav članic Evropske unije v zvezi s ponovnim sprejemom, vključno z obveznostjo ponovnega sprejema državljanov drugih držav in oseb brez državljanstva.

3. Do sklenitve sporazuma s Skupnostjo, omenjenega v odstavku 2, Nekdanja jugoslovanska republika Makedonija soglaša, da bo na zahtevo države članice s posameznimi državami članicami Evropske unije sklenila dvostranske sporazume, ki bodo urejali posebne obveznosti ponovnega sprejema med Nekdanjo jugoslovansko republiko Makedonijo in zadevno državo članico, vključno z obveznostjo ponovnega sprejema državljanov drugih držav in oseb brez državljanstva.

4. Stabilizacijsko-pridružitveni svet preuči druge načine skupnega prizadevanja za preprečevanje in nadzor nezakonitega priseljevanja, vključno s trgovino z ljudmi.

Člen 77

Boj proti pranju denarja

1. Pogodbenici soglašata, da si je treba močno prizadevati in sodelovati z namenom, da se prepreči uporaba njunih finančnih sistemov za pranje prihodkov iz kriminalnih dejavnosti na splošno, zlasti iz nezakonitega trgovanja s prepovedanimi drogami.

2. Sodelovanje na tem področju lahko vključuje upravno in tehnično pomoč z namenom podpore izvajanja predpisov in učinkovitega delovanja ustreznih standardov in mehanizmov za boj proti pranju denarja, ki so enakovredni standardom Skupnosti in ustreznih mednarodnih forumov na tem področju.

Člen 78

Preprečevanje in boj proti kriminalu in drugim nezakonitim dejanjem

1. Pogodbenici soglašata, da bosta sodelovali v boju in preprečevanju oraganiziranega in drugih oblik kriminala in nezakonitih dejanj, kot so: — trgovina z ljudmi, — nezakonite gospodarske dejavnosti, zlasti korupcija, nezakoniti posli z izdelki, kot so industrijski odpadki, radioaktivni material, in posli z nezakonitimi ali ponarejenimi izdelki, — nedovoljena trgovina s prepovedanimi drogami in psihotropnimi snovmi, — tihotapljenje, — nedovoljen promet z orožjem, — terorizem.

Sodelovanje v zgornjih zadevah bo potekalo na podlagi posvetovanj in tesne koordinacije med stranema.

2. Tehnična in upravna pomoč na tem področju lahko vključuje: — pripravo nacionalne zakonodaje na področju kazenskega prava, — izboljšanje učinkovitosti institucij, ki so pristojne za boj in preprečevanje kriminala, — usposabljanje zaposlenih in razvoj preiskovalnih zmogljivosti, — oblikovanje ukrepov za preprečevanje kriminala.

Člen 79

Sodelovanje glede prepovedanih drog

1. V mejah svojih pooblastil in pristojnosti pogodbenici sodelujeta, da bi zagotovili uravnotežen in enoten pristop do drog. Cilj politik in ukrepov v zvezi z drogami je zmanjšanje preskrbe, prometa in povpraševanja po prepovedanih drogah kot tudi bolj učinkovit nadzor prekurzorjev.

2. Pogodbenici se dogovorita o potrebnih načinih sodelovanja za dosego teh ciljev. Ukrepi temeljijo na skupno dogovorjenih načelih v skladu s strategijo EU v zvezi z drogami.

3. Sodelovanje med pogodbenicama obsega tehnično in upravno pomoč, predvsem na naslednjih področjih: priprava nacionalne zakonodaje in politike, ustanovitev institucij in informacijskih centrov, usposabljanje osebja, raziskave v zvezi z drogami, preprečevanje zlorabe prekurzorjev, ki se uporabljajo za nedovoljeno proizvodnjo drog. Pogodbenici se lahko dogovorita, da se vključijo tudi druga področja.







NASLOV VIII

POLITIKE SODELOVANJA

Člen 80

1. Skupnost in Nekdanja jugoslovanska republika Makedonija vzpostavita tesno sodelovanje z namenom, da prispevata k razvoju in potencialu rasti Nekdanje jugoslovanske republike Makedonije. Takšno sodelovanje krepi obstoječe gospodarske vezi na najširši možni podlagi v korist obeh pogodbenic.

2. Politike in drugi ukrepi bodo usmerjeni v spodbujanje gospodarskega in socialnega razvoja Nekdanje jugoslovanske republike Makedonije. Te politike naj bi zagotovile, da se zahteve okolja že od samega začetka v celoti upoštevajo in povežejo z zahtevami skladnega socialnega razvoja.

3. Politike sodelovanja so vključene v regionalni okvir sodelovanja. Posebno pozornost bo treba posvetiti ukrepom, ki lahko spodbudijo sodelovanje med Nekdanjo jugoslovansko republiko Makedonijo in njenimi sosednjimi državami, vključno z državami članicami, kar bi prispevalo k regionalni stabilnosti. Stabilizacijsko-pridružitveni svet lahko določi prednostne naloge med in v okviru politik sodelovanja opisanih v nadaljevanju.

Člen 81

Gospodarska politika

1. Skupnost in Nekdanja jugoslovanska republika Makedonija omogočata lažji potek gospodarske reforme tako, da sodelujeta pri izboljšanju razumevanja temeljev njunih gospodarstev ter uresničevanja gospodarske politike v tržnem gospodarstvu.

2. V ta namen Skupnost in Nekdanja jugoslovanska republika Makedonija sodelujeta tako, da: — izmenjujeta informacije o makroekonomskih dosežkih in nadaljnjih možnostih ter o razvojnih strategijah, — skupaj analizirata gospodarska vprašanja medsebojnega interesa, vključno z oblikovanjem ekonomske politike in instrumentov za njeno izvajanje.

3. Na zahtevo organov oblasti Nekdanje jugoslovanske republike Makedonije lahko Skupnost zagotovi pomoč, namenjeno podpori prizadevanjem Nekdanje jugoslovanske republike Makedonije za uvedbo polne konvertibilnosti denara in postopno približevanje njene politike politiki Evropskega monetarnega sistema. Sodelovanje na tem področju vključuje neformalno izmenjavo informacij v zvezi z načeli in delovanjem Evropskega monetarnega sistema in Evropskega sistema centralnih bank.

Člen 82

Sodelovanje na področju statistike

1. Namen sodelovanja na področju statistike je razvoj učinkovitega in trajnostnega statističnega sistema, ki bo zmožen pravočasnega zagotavljanja zanesljivih, objektivnih in točnih podatkov, potrebnih za načrtovanje in spremljanje procesa prehoda in reform v Nekdanji jugoslovanski republiki Makedoniji. Na ta način bo nacionalni statistični sistem, ki ga koordinira Državni statistični urad, bolje zadovoljeval potrebe svojih strank, tako javne uprave kot zasebnih podjetij. Statistični sistem mora upoštevati temeljna statistična načela, ki so jih izdali Združeni narodi, in določbe evropske statistične zakonodaje ter se razvijati glede na pravni red EU na področju statistike.

2. V ta namen lahko pogodbenici sodelujeta zlasti z namenom: — spodbujati razvoj učinkovite statistične službe v Nekdanji jugoslovanski republiki Makedoniji, ki temelji na ustreznem institucionalnem okviru, — razvijati in ohranjati nacionalno usposobljenost za zbiranje, obdelavo in razširjanje visoko kakovostnih statističnih informacij, z uporabo čim bolj učinkovitih sodobnih tehnologij, — zagotoviti gospodarskim subjektom zasebnega in javnega sektorja in raziskovalnim skupnostim ustrezne socialno-ekonomske podatke, ki so potrebni za spremljanje državnih reform, — zagotoviti, da bo nacionalni statistični sistem sprejel načela in standarde evropskega statističnega sistema, — zagotoviti zaupnost posameznih podatkov.

3. Sodelovanje na tem področju obsega zagotavljanje informacij o metodah, sodelovanje v izbranih delovnih skupinah EUROSTAT in izmenjavo statističnih podatkov, vendar pa ni omejeno samo na to.

Člen 83

Bančništvo, zavarovalništvo in druge finančne storitve

1. Pogodbenici sodelujeta z namenom, da bivzpostavili in razvili ustrezen okvir za spodbujanje bančništva, zavarovalništva in finančnih storitev v Nekdanji jugoslovanski republiki Makedoniji.

Sodelovanje se osredotoči na:

— sprejetje skupnega računovodskega sistema, združljivega z evropskimi standardi,

— krepitev in prestrukturiranje bančništva, zavarovalništva in drugih finančnih sektorjev,

— izboljšanje nadziranja in zakonskega urejanja bančništva in drugih finančnih storitev,

— izmenjavo informacij, zlasti v zvezi s predlagano zakonodajo,

— pripravo prevodov in terminoloških glosarjev.

2. Pogodbenici sodelujeta z namenom, da bi v Nekdanji jugoslovanski republiki Makedoniji razvili učinkovite revizijske sisteme na podlagi usklajenih metod in postopkov Skupnosti.

Sodelovanje se osredotoči na:

— tehnično pomoč revizijskemu uradu v Nekdanji jugoslovanski republiki Makedoniji,

— ustanovitev internih revizijskih enot v uradnih agencijah,

— izmenjavo informacij o revizijskih sistemih,

— standardizacijo revizijske dokumentacije,

— usposabljanje in svetovanje.

Člen 84

Spodbujanje in zaščita naložb

1. Namen sodelovanja med pogodbenicama je ustvariti ugodno ozračje za domače in tuje zasebne naložbe.

2. Posebni cilji sodelovanja so: — izboljšati pravni okvir v Nekdanji jugoslovanski republiki Makedoniji, ki spodbuja in ščiti naložbe, — po potrebi sklepanje dvostranskih sporazumov z državami članicami o spodbujanju in zaščiti naložb, — izvajanje ustreznih dogovorov za prenos kapitala, — izboljšanje zaščite naložb.

Člen 85

Industrijsko sodelovanje

1. Namen sodelovanja je spodbujati posodobitev in prestrukturiranje industrije in posameznih sektorjev v Nekdanji jugoslovanski republiki Makedoniji kot tudi industrijsko sodelovanje med gospodarskimi subjekti obeh strani, pri čemer naj bi imeli zlasti za cilj krepitev zasebnega sektorja pod pogoji, ki zagotavljajo varstvo okolja.

2. V pobudah za industrijsko sodelovanje se upoštevajo prednostne naloge, ki jih določita obe pogodbenici. Pri tem upoštevata regionalne vidike industrijskega razvoja in možnost spodbujanja mednarodnega partnerstva. Pobude naj bi bile zlasti namenjene oblikovanju primernega okvira za podjetja, izboljšanju poslovodnega znanja in izkušenj ter spodbujanju trgov, preglednosti trga in poslovnega okolja.

Člen 86

Mala in srednje velika podjetja

Pogodbenici si prizadevata za razvoj in krepitev zasebnega sektorja malih in srednje velikih podjetij in ustanavljanje novih na področjih, ki ponujajo možnost rasti in sodelovanje med malimi in srednje velikimi podjetji v Skupnosti in Nekdanji jugoslovanski republiki Makedoniji.

Člen 87

Turizem

Namen sodelovanja med pogodbenicama na področju turizma je olajšanje in spodbujanje turizma in turističnega prometa s prenosom znanja in izkušenj, sodelovanje Nekdanje jugoslovanske republike Makedonije v pomembnih evropskih turističnih organizacijah in preučevanje možnosti za skupne aktivnosti, zlasti v regionalnih turističnih projektih.

Člen 88

Carina

1. Namen sodelovanja je zagotoviti skladnost z vsemi določbami, ki naj bi bile sprejete na področju trgovine, in doseči prilagoditev carinskega sistema Nekdanje jugoslovanske republike Makedonije sistemu Skupnosti ter s tem prispevati k uresničevanju liberalizacije, načrtovane v okviru tega sporazuma.

2. Sodelovanje vključuje zlasti: — izmenjavo informacij, vključno o metodah preiskave, — razvoj čezmejne infrastrukture med pogodbenicama, — možnost medsebojne povezave med tranzitnima sistemoma Skupnosti in Nekdanje jugoslovanske republike Makedonije kot tudi sprejetje in uporaba enotne upravne listine (EUL), — poenostavitev pregledov in formalnosti glede prevoza blaga, — podporo pri uvedbi sodobnih carinskih informacijskih sistemov.

3. Brez poseganja v druge oblike sodelovanja, predvidene v tem sporazumu in zlasti v členih 76, 77 in 78, medsebojna pomoč med upravnimi organi v carinskih zadevah pogodbenic poteka v skladu z določbami Protokola 5.

Člen 89

Obdavčevanje

Pogodbenici bosta vzpostavili sodelovanje na področju obdavčevanja, vključno z ukrepi za nadaljnjo reformo davčnega sistema, posodobitev davčnih služb za zagotovitev učinkovitosti pobiranja davkov in boja proti davčnim goljufijam.

Člen 90

Sodelovanje na socialnem področju

1. Na področju zaposlovanja se sodelovanje med pogodbenicama osredotoči predvsem na izboljšanje storitev pri iskanju zaposlitve in poklicnem svetovanju, zagotovitev podpornih ukrepov in spodbujanje lokalnega razvoja kot pomoči pri prestrukturiranju industrije in trga dela. Sodelovanje vključuje tudi ukrepe kot so študij, začasno dodeljevanje strokovnjakov ter oblike obveščanja in usposabljanja.

2. Na področju socialne varnosti je sodelovanje med pogodbenicama usmerjeno v prilagajanje sistema socialne varnosti Nekdanje jugoslovanske republike Makedonije novim gospodarskim in družbenim zahtevam, predvsem z zagotavljanjem storitev strokovnjakov ter organiziranjem oblik obveščanja in usposabljanja.

3. Sodelovanje med pogodbenicama vključuje tudi prilagajanje zakonodaje v Nekdanji jugoslovanski republiki Makedoniji o delovnih pogojih in enakih možnostih za ženske in moške.

4. Pogodbenici razvijata medsebojno sodelovanje z namenom, da bi izboljšali raven varovanja zdravja in varnosti delavcev, pri čemer se sklicujeta na raven obstoječega varstva v Skupnosti.

Člen 91

Izobraževanje in usposabljanje

1. Pogodbenici sodelujeta z namenom, da bi dvignili raven splošne izobrazbe in poklicne usposobljenosti v Nekdanji jugoslovanski republiki Makedoniji, pri čemer se upoštevajo prednostne naloge Nekdanje jugoslovanske republike Makedonije.

2. Program Tempus bo prispeval h krepitvi sodelovanja med pogodbenicama na področju izobraževanja in usposabljanja, krepitve demokracije, pravne države in gospodarske reforme.

3. K izboljšanju izobrazbene strukture in dejavnosti usposabljanja v Nekdanji jugoslovanski republiki Makedoniji bo prispevala tudi Evropska ustanova za usposabljanje.

Člen 92

Kulturno sodelovanje

Pogodbenici za zavezujeta, da bosta spodbujali kulturno sodelovanje. Namen tega sodelovanja je inter alia izboljšati medsebojno razumevanje in spoštovanje med posamezniki, skupnostmi in narodi.

Člen 93

Informacije in komunikacije

Skupnost in Nekdanja jugoslovanska republika Makedonija sprejmeta potrebne ukrepe za spodbujanje medsebojne izmenjave informacij. Prednost dajeta programom, katerih namen je nuditi javnosti osnovne informacije o Skupnosti, strokovnim krogom v Nekdanji jugoslovanski republiki Makedoniji pa bolj specializirane informacije.

Člen 94

Sodelovanje na avdiovizualnem področju

Pogodbenici sodelujeta, da bi spodbudili avdiovizualno industrijo v Evropi in spodbujati koprodukcijo na področju kinematografije in televizije.

Pogodbenici bosta koodinirali in po potrebi uskladili svojo politiko glede urejanja vsebinskih vidikov čezmejnega oddajanja, pri čemer bo posebna pozornost namenjena zadevam v zvezi s pridobivanjem pravic intelektualne lastnine za programe, ki se oddajajo po satelitu ali kablu.

Člen 95

Elektronska komunikacijska infrastruktura in povezane storitve

Pogodbenici bosta okrepili sodelovanja na področju elektronske komunikacijske infrastrukture, vključno s klasičnimi telekomunikacijskimi omrežji in ustreznimi elektronskimi avdiovizualnimi prenosnimi omrežji ter povezanimi storitvami s ciljem, da se Nekdanja jugoslovanska republika Makedonija eno leto po začetku veljavnosti Sporazuma v celoti uskladi s pravnim redom EU.

Zgoraj omenjeno sodelovanje bo osredotočeno na naslednja prednostna področja:

— razvoj politike,

— pravne in upravne vidike,

— izgradnjo institucij, potrebnih za tržno gospodarstvo,

— posodobitev elektronske infrastrukture Nekdanje jugoslovanske republike Makedonije in njeno vključitev v evropska in svetovna omrežja, s posebnim poudarkom na izboljšavah na regionalni ravni,

— mednarodno sodelovanje,

— sodelovanje z evropskimi strukturami, zlasti na pdoročju standardizacije,

— koordinacijo stališč v mednarodnih organizacijah in forumih.

Člen 96

Informacijska družba

Pogodbenici soglašata, da bosta okrepili sodelovanje s ciljem nadaljnjega razvoja informacijske družbe v Nekdanji jugoslovanski republiki Makedoniji. Globalni cilji bodo priprava družbe kot celote na digitalno dobo, pridobivanje naložb in medsebojno delovanje omrežij in storitev.

Organi Nekdanje jugoslovanske republike Makedonije bodo s pomočjo Skupnosti skrbno preučili vsako politično zavezo Evropske unije s ciljem, da bi svojo politiko uskladili s politiko Unije.

Organi Nekdanje jugoslovanske republike Makedonije bodo pripravili načrt za sprejetje zakonodaje Skupnosti na področju informacijske družbe.

Člen 97

Varstvo potrošnikov

Pogodbenici bosta sodelovali, da bi standarde varstva potrošnikov v Nekdanji jugoslovanski republiki Makedoniji prilagodili standardom Skupnosti. Učinkovito varstvo potrošnikov je potrebno za zagotavljanje pravilnega delovanja tržnega gospodarstva, odvisno pa bo od razvoja upravne infrastrukture, s katero se zagotavlja tržni nadzor in uveljavljanje zakonodaje na tem področju.

V ta namen in glede na skupne interese bosta pogodbenici spodbujali in zagotavljali:

— usklajevanje zakonodaje in prilagajanje varstva potrošnikov v Nekdanji jugoslovanski republiki Makedoniji varstvu, ki velja v Skupnosti,

— politiko aktivnega varstva potrošnikov, vključno z boljšim obveščanjem in razvojem neodvisnih organizacij,

— učinkovito zakonsko varstvo potrošnikov, da bi izboljšali kakovost potrošniškega blaga in vzdrževali ustrezne varnostne standarde.

Člen 98

Promet

1. Poleg Sporazuma med Evropsko skupnostjo in Nekdanjo jugoslovansko republiko Makedonijo na področju prometa pogodbenici razvijata in razširita sodelovanje, da bi Nekdanji jugoslovanski republiki Makedoniji omogočili: — prestrukturirati in posodobiti promet in z njim povezano infrastrukturo, — izboljšati gibanje potnikov in blaga ter dostop do prevoznega trga z odpravo upravnih, tehničnih in drugih ovir, — doseči standarde izvajanja dejavnosti, primerljive s standardi v Skupnosti, — razviti sistema prevoza, ki je združljiv in prilagojen sistemu Skupnosti, — izboljšati varstvo okolja v prometu, zmanjšanje škodljivih vplivov in onesnaževanja.

2. Sodelovanje vključuje naslednja prednostna področja: — razvoj cestne, železniške, letališke in pristaniške infrastrukture ter drugih glavnih prometnih poti, ki so v skupnem interesu, kot tudi čezevropskih in panevropskih povezav, — upravljanje železnic in letališč, vključno s sodelovanjem med ustreznimi nacionalnimi organi, — cestni prevoz, vključno z obdavčevanjem ter socialnimi in okoljskimi vidiki, — kombinirani železniški in cestni prevoz, — usklajevanje statistik o mednarodnem prevozu, — posodobitev tehnične opreme za prevoz v skladu s standardi Skupnosti in pomoč pri pridobivanju finančnih sredstev v ta namen, zlasti za cestno-železniški prevoz, multi-modalni prevoz in pretovarjanje, — spodbujanje skupnih tehnoloških in raziskovalnih programov, — sprejetje usklajene prometne politike, ki je združljiva s politiko Skupnosti.

Člen 99

Energetika

1. Sodelovanje bo potekalo v skladu z načeli tržnega gospodarstva in Evropske energetske listine in se bo razvijalo z namenom postopnega združevanja evropskih energetskih trgov.

2. Sodelovanje vključuje zlasti: — oblikovanje in načrtovanje energetske politike, vključno s posodobitvijo infrastrukture, boljšo in večjo raznolikost oskrbe z energijo ter izboljšanje dostopa do energetskega trga, vključno z olajšanjem tranzita, — vodenje in usposabljanje za sektor energetike in prenos tehnologije ter znanja in izkušenj, — spodbujanje varčevanja z energijo in energetske učinkovitosti, obnovljivih virov energije in raziskovanje vpliva proizvodnje in porabe energije na okolje, — oblikovanje okvirnih pogojev za prestrukturiranje javne energetske službe in sodelovanje med podjetji v tem sektorju.

Člen 100

Kmetijstvo in živilsko-predelovalni sektor

Namen sodelovanja na tem področju je posodobitev in prestrukturiranje kmetijstva in živilsko-predelovalnega sektorja, gospodarjenje z vodami, razvoj podeželja, postopna uskladitev veterinarske in fitosanitarne zakonodaje s standardi Skupnosti in razvoj sektorjev ribištva in gozdarstva v Nekdanji jugoslovanski republiki Makedoniji.

Člen 101

Regionalni in lokalni razvoj

Pogodbenici bosta okrepili sodelovanje na področju regionalnega razvoja s ciljem prispevati h gospodarskemu razvoju in zmanjševanju regionalnih neravnovesij.

Posebna pozornost bo namenjena čezmejnemu, mednacionalnemu in medregionalnemu sodelovanju. V ta namen se lahko izvaja izmenjava informacij in strokovnjakov.

Člen 102

Sodelovanje na področju raziskav in tehnološkega razvoja

1. Pogodbenici spodbujata dvostransko sodelovanje na področju civilnih znanstvenih raziskav in tehnološkega razvoja, na podlagi medsebojne koristi in ob upoštevanju razpoložljivih sredstev, ustreznega dostopa do njunih zadevnih programov pod pogojem ustrezne ravni učinkovitega varstva pravic intelektualne, industrijske in poslovne lastnine.

2. Sodelovanje na področju znanosti in tehnologije zajema: — izmenjavo znanstvenih in tehničnih informacij, — organizacijo skupnih znanstvenih srečanj, — skupne raziskovalne in tehnološko razvojne dejavnosti, — dejavnosti usposabljanja ter programe izmenjave znanstvenikov, raziskovalcev in tehnikov obeh strani, ki se ukvarjajo s raziskavami in tehnološkim razvojem.

3. Takšno sodelovanje se izvaja po posebnih dogovorih, o katerih se pogodbenici pogajata in jih skleneta v skladu s postopki posamezne pogodbenice, in ki vsebujejo inter alia ustrezne določbe o pravicah intelektualne, industrijske in poslovne lastnine.

Člen 103

Okolje in jedrska varnost

1. Pogodbenici razvijata in krepita sodelovanje pri ključnih nalogah boja proti poslabšanju okolja z namenom podpore trajnostnemu razvoju okolja.

2. Sodelovanje bi se lahko osredotočilo na naslednja prednostna področja: — boj proti lokalnemu, regionalnemu in čezmejnemu onesnaževanju (zraka, kakovost vode, vključno z ravnanjem z odpadno vodo in onesnaževanjem pitne vode) in vzpostavitev učinkovitega nadzora, — razvoj strategij, v zvezi z globalnimi vprašanji in vprašanji v zvezi s podnebjem, — učinkovita, trajnostna in okolju čista proizvodnja in poraba energije, varnost industrijskih obratov, — razvrščanje kemikalij in varno ravnanje z njimi, — zmanjševanje, reciklaža in varno odlaganje odpadkov ter izvajanje Baselske konvencije o nadzoru prehoda nevarnih odpadkov preko meja in njihovega odlaganja (Basel 1989), — vpliv kmetijstva na okolje, erozija zemlje in onesnaževanje s kemikalijami, ki se uporabljajo v kmetijstvu, — varstvo gozdov, rastlin in živali ter ohranjanje biološke raznovrstnosti, — načrtovanje rabe prostora, vključno z gradbeništvom in urbanističnim načrtovanjem, — presoja vplivov na okolje in strateška ocena okolja, — stalno približevanje zakonov in drugih predpisov standardom Skupnosti, — mednarodne konvencije na področju okolja, katerih pogodbenica je Skupnost, — sodelovanje na regionalni ravni kot tudi sodelovanje v okviru Evropske agencije za okolje, — izobraževanje, obveščanje in ozaveščanje o okoljskih zadevah.

3. Na področju varstva pred naravnimi nesrečami je cilj sodelovanja zagotoviti zaščito ljudi, živali, lastnine in okolja pred nesrečami, ki jih povzroči človek. V ta namen bi sodelovanje lahko vključevalo tudi naslednja področja: — izmenjavo rezultatov znanstvenih in raziskovalno-razvojnih projektov, — skupni nadzor, zgodnje obveščanje in opozarjanje o nevarnostih, elementarnih nesrečah in njihovih posledicah, — vaje reševanja in pomoči in sisteme pomoči v primeru elementarnih nesreč, — izmenjava izkušenj pri odpravi posledic in obnovi po nesreči.

4. Sodelovanje na področju jedrske varnosti bi lahko zajemalo naslednja področja: — izboljšanje zakonov in predpisov Nekdanje jugoslovanske republike Makedonije o jedrski varnosti in krepitev nadzornih organov in njihovih sredstev, — zaščito pred sevanjem, vključno s spremljanjem in nadzorom sevanja v okolju, — ravnanje z radioaktivnimi odpadki: Nekdanja jugoslovanska republika Makedonija se zavezuje, da bo Stabilizacijsko-pridružitvenemu svetu priskrbela informacije o vsaki nameri uvoziti ali skladiščiti radioaktivne odpadke, — po potrebi spodbujanje sklenitve sporazumov med državami članicami EU ali Euratom in Nekdanjo jugoslovansko republiko Makedonijo o zgodnjem obveščanju v primeru jedrskih nesreč in o vprašanjih jedrske varnosti na splošno; — krepitev nadzora in kontrole prevoza materialov, ki so dovzetni za radioaktivno onesnaženje.







NASLOV IX

FINANČNO SODELOVANJE

Člen 104

Za doseganje ciljev tega sporazuma in v skladu s členi 3, 108 in 109, lahko Nekdanja jugoslovanska republika Makedonija prejme finančno pomoč Skupnosti v obliki nepovratnih sredstev in posojil, vključno s posojili Evropske investicijske banke.

Člen 105

Finančna pomoč v obliki nepovratnih sredstev se daje v okviru operativnih ukrepov, predvidenih v ustrezni uredbi Sveta, v okviru veččetnega finančnega okvira, ki ga oblikuje Skupnost po posvetovanju z Nekdanjo jugoslovansko republiko Makedonijo.

Skupni cilji pomoči v obliki izgradnje institucij in naložb prispevajo k demokratičnim, gospodarskim in institucionalnim reformam Nekdanje jugoslovanske republike Makedonije v skladu s stabilizacijsko-pridružitvenim procesom. Finančna pomoč lahko zajema vsa področja usklajevanja zakonodaje in politike sodelovanje iz tega sporazuma, vključno s pravosodjem in notranjimi zadevami.

Upoštevati je treba polno izvajanje infrastrukturnih projektov skupnega interesa, ki so določeni v sporazumu o prometu.

Člen 106

Na prošnjo Nekdanje jugoslovanske republike Makedonije in če je to posebej potrebno, lahko Skupnost v koordinaciji z mednarodnimi finančnimi institucijami preuči možnost odobritve izjemne narodnogospodarske finančne pomoči pod določenimi pogoji ob upoštevanju vseh razpoložljivih finančnih sredstev.

Člen 107

Da bi omogočili optimalno uporabo razpoložljivih sredstev, pogodbenici zagotovita, da so prispevki Skupnosti dobro usklajeni s prispevki iz drugih virov, kot so države članice, druge države in mednarodne finančne institucije.

V ta namen pogodbenici redno izmenjujeta informacije o vseh virih pomoči.







NASLOV X

INSTITUCIONALNE, SPLOŠNE IN KONČNE DOLOČBE

Člen 108

Ustanovi se Stabilizacijsko-pridružitveni svet, ki nadzira uporabo in izvaja